text:
Fyri mongum Harrans árum síðani kom eitt sjórænaraskip norður ígjøgnum Kvívíkar grunnarnar, hetta hendi, júst í tí fólk í Kvívík vóru við at reka neyt síni inn í eitt tippi í eini lægd. Hetta plássið var annars gyrt við moldgørðum í allar ættir av tí, at fólk livdi í dagligum trega og angist fyri, at sjórænararnir skuldu koma.
Enn tann dagin í dag eru garðarnir kring um tippið sjónligir. Grótið, ið upp var laðað innan fyri garðarnar, er tó nú burtur og brúkt til aðrar garðar. Tippið var 10 favnar langt og 6-7 breitt. Oman ígjøgnum tað rennur eitt lítið gil; tippið liggur eitt fitt petti norðan fyri teir gomlu bøgarðarnar í Kvívík, sum tey nýggju gerðini ganga norður eftir.
Ein av kvívíkingunum hevði kúgv sína standandi í einum fjósi av grót og flag stutt frá húsum sínum; annars høvdu fólk javnliga fjósið fast í roykstovuni. Hann laðaði upp grót fyri fjóshurðina, so hon kom at líkjast vegginum. Og so fór hann saman við hinum bygdarfólkum sínum til fjals undan sjórænarunum.
Men meðan sjórænararnir mólu aftur og fram í bygdini, fór henda kúgvin, ið inni í fjósinum var, at belja, av tí at hon einki hevði fingið at eta; og rænararnir skundaðu sær nú at taka grótið frá fjóshurðini og avstað við kúnni.
Tá ið ognarmaðurin sá ránskropparnar fara við kúnni, græt hann og bannaði gloymsku sína, tí hann hevði verið ov seinur at fáa hana burtur.
Ránskropparnir vunnu ikki nógv av hesi kvívíkarferð. Teir fingu umframt hesa kúnna bert nakað smávegis av húshaldslutum. Javnliga plagdu teir at velja sær út tað raskasta fólkið í bygdini; men har var alt farið at fjala seg.
Úr Kvívík fóru rænararnir til Vestmanna og vórðu har einar tveir dagar. Ein ungur kvívíkingur, ið var í Vestmanna, varð tikin av teimum og koyrdur niður í skipskjallaran.
Náttina eftir lesti ein av skipsmonnunum seg niður eftir einum togi til hansara, segði nakað við hann, ið hann ikki fataði, fór so aftur upp eftir tognum, men læt tað hanga eftir seg.
Kvívíkingurin var ikki seinur at lesa seg eftir tognum. Hann sá ongan, tá ið hann var komin upp. So fór hann í ein bát, ið lá bundin til skipið, og róði til lands. Hann var bjargaður.
Andreas Weihe: “Søga og søgn”, 1933


c: text/html

text:
Í kvøld gongur leiðin í Havnar Bio at hyggja eftir Blade Runner 2049, og tað er nakað eg havi eitt sindur blandaðar kenslur um. Soundtrackið hjá Vangelis til upprunaliga Blade Runner er eitt av mínum yndis yvirhøvur, og tá eg frætti at frálíka íslendska tónaskaldið Jóhann Jóhannsson skuldi gera tónleik til Blade Runner 2049 tóktist tað sum eitt mestsum fullkomið match. Herfyri komu so tíðindini um, at Jóhannsson var koyrdur úr verkætlanini, og í hansara stað komu Hans Zimmer og Benjamin Wallfisch.
Uttan iva dugnaligir fakpersónar, men eg velji til eina og hvørja tíð treytaleysu listaligu visiónina hjá Jóhannsson framum Hollywood meturvøruna hjá Zimmer, ið ofta er alt ov bombastisk. Eitt av eyðkennunum hjá Zimmer í filmsídnaðinum er hansara latingarføri. Hann setur seg ikki upp ímóti valdsbygnaðinum, men loysir bara uppgávuna. Hetta er sjálvandi feitt hjá ídnaðinum, men listaliga er tað ikki altíð so tryggjandi.
Tó so: Zimmer dugir sanniliga eisini síni ting og kann gera stórbæra ljóðlist, tá hann veruliga setur sær tað fyri (sí eitt nú Dunkirk hjá Zimmer/Wallfisch sum eitt aktuelt dømi). Higartil tykjast ummæli av Blade Runner 2049 eisini at vera avbera góð, fyri ikki at siga ekstatisk í støðum, og alt hetta boðar sjálvandi frá góðum. Beri tó ótta fyri hvussu soundtrackið fer at roynast, havandi øll hesi áðurnevndu viðurskifti í huga. Vit fáa at síggja hvussu leikur ferst. Meir um hetta seinni.
Men hvar hoyra Toto heima í hesi søguni? Jú, hetta koma vit straks til, men fyrst eitt sindur av bakgrund:
Tað var ein tíð fyrst í 00'unum, tá Toto høvdu ringt orð á sær millum summar tónleikarar. Eftir fyrru Føroyavitjanina anno 1996 gjørdust Toto onkursvegna ímyndin av yvireksponeraðum útvarpstónleiki. Fatanin var, at útvarpið spældi bert Toto og danskan 80'ara popp. Vit búðu niðri, tá Toto vitjaðu í høllini á Hálsi í 1996, so tað ferðina fekk eg einki við.
Hóast nakað var um yvireksponeringina av Toto í heimligum varpi, helt eg við tíðini at neiliga umdømi var órættvíst. Tók teir tí upp til revisión, og onkrar Toto plátur komu til høldar á vinyl-veiðu: Toto IV (1982), The Seventh One (1988) og savnsplátan Past To Present 1977-1990 (1990). Hetta munnu vera tær kendastu og helst eisini bestu Toto útgávurnar.
Toto er, satt at siga, fínasta slag. West coast/L.A. studiotónleikara popprokkur við fusiónstevi. Tónleikarar í bólkinum hava eisini spælt, skrivað og framleitt á nógvum tiltiknum løgum og útgávum hjá øðrum. Herfyri andaðist Walter Becker, gittarleikari í legendarisku Steely Dan. Steely Dan funnu seg eisini til rættis í Los Angeles og eru eitt navn, ið eg eri farin at dyrka alsamt meir seinnu árini. Toto mennirnir David Paich og Jeff Porcaro spældu á Steely Dan plátunum Pretzel Logic (1974) og Katy Lied (1975). Paich á tí fyrru, Porcaro á báðum. Sig so ikki tað.
Í august mánaði var stundin komin til aðru Toto vitjanina í Føroyum. Konsertin á Summarfestivalinum var fín. Vit hugnaðu okkum óført, hóast momentumið hvarv eina løtu mitt í konsertini. Interaktiónin var ikki ovurhonds millum bólk og áhoyrarar, og so vóru fólk heldur ikki serliga responsiv uppá tað sum gekk fyri seg á pallinum. Tey flestu stóðu still og lurtaðu, og longri afturi prátaðu tey.
Men sum sagt: konsertin hevði eina góða byrjan og endin var eisini góður (miðskeiðis í konsertini áttu teir at latið 'Red House' hjá Jimi fingið frið, men lat tað fara). Og at fara beinleiðis frá Kára P. til Toto gjørdi meg forrestin varugan við, at tú kanst syngja versið í 'Afturhvarv' til intro'ina í 'Pamela'. Men hetta vóru nú ikki reiðiliga míni ørindi við hesum blogginum...
Tað sum vildi við hesum, var at varpa ljós á eina av minni kendu útgávunum hjá Toto, nevniliga teirra frálíka soundtrack til filmin Dune (1984), ið David Lynch leikstjórnaði og Dino De Laurentiis framleiddi. Ikki sørt ambitiøsi filmurin byggir á meistarliga heimin hjá Frank Herbert, ið byrjaði við skaldsøguni Dune frá 1965. Fleiri royndir vóru gjørdar at filmatisera, og m.a. lógu Arthur P. Jacobs, Alejandro Jodorowski og Ridley Scott framvið (ein hugtakandi lýsing av øru skapanartilgongdini sæst í heimildarfilminum Jodorowsky's Dune frá 2013). Tað var ikki fyrrenn Laurentiis setti Lynch í starv sum leikstjóra, at glið kom á framleiðsluna í 1981.
Filmurin er á ongan hátt fullkomin og hevur síni lýti. Kortini er okkurt gandakent yvir honum, og filmstónleikurin spælir sín avgerðandi leiklut í hesum. Tað er sum um at episku og grandiøsu tendensirnir hjá Toto sleppa ordiliga til sín rætt, tí her nýtast teir ikki at hugsa um hits og popp tekki.
Ístaðin kunnu teir bara mála stórsligin fusións og progg íblást ljóðlandsløg, júst soleiðis sum teimum lystir.
Onkrar semi-avantgardistiskar og industrial kendar løtur eru eisini at finna millum rillurnar, meðan aðrar eru meira eyðkent Toto melodiøsar. At sjálvur Brian Eno so eisini veitir eina av sínum sublimu skeringum við ovurvakra 'Prophecy Theme', ger bert savnaðu myndina uppaftur betri. So hóast henda útgávan er millum tær ókendaru, er hon helst mín yndispláta hjá Toto. Teirra fyrsta og higartil eisini einasta soundtrack. Skrivað til ein ófullkomnan og kortini dyrkingarverdan (kult)film við eini truplari søgu. Allmusic.com skrivar um soundtrackið:
"Dune was never going to be an easy film to score. Dense, overreaching, and confusing, David Lynch's interpretation of the canon of Frank Herbert surely didn't leave many stylistic decisions strolling in through the front door. Yet despite the soft rock pabulum of its past, Toto constructed a luxuriant and peculiar soundtrack that injects Dune with a barren majesty the film often failed to create on its own. The Vienna Symphony Orchestra lends these peculiar compositions a much-needed precision. Brian Eno helps out with the haunting synth hymns of "Prophecy Theme." Remarkably, Dune is perhaps the only Lynch film where one could not wish the discovery of Angelo Badalamenti to have come sooner. Equally prescient horror and throwback to Hollywood epics of old -- there is nothing else to imagine but the organic, spiritual futurism of the film itself."
Tað er pápi keyboardleikaran David Paich, Marty Paich, ið stjórnar Vienna Symphony Orchestra og Vienna Volksoper Choir, ið spæla og syngja á plátuni. Marty Paich hevði sín uppruna sum klaverleikari í west coast jassi og gjørdist við tíðini ein virkin tónasmiður, framleiðari og arrangør.
Dune er ikki einasta tilknýti, ið Toto hava til filmstónleikaheimin, tí seinni í 80'unum gjørdist Joseph Williams sangari í bólkinum, og hann er sonur mæta filmstónaskaldið John Williams, ið hevur veitt tónleik til Star Wars røðina, Jaws, Close Encounters of The Third Kind, Superman, E.T. - The Extraterrestrial, Indiana Jones røðina v.fl.
Eg kom upprunaliga fram á Dune LP'ina á loppumarknaðinum Puces de Vanves í sunnara París. Á somu vinyl-veiðu fann eg heili tríggjar aðrar klassiskar sci-fi soundtrack LP'ir: 2001: A Space Odyssey (Richard Strauss, Györgi Ligeti v.fl.), A Clockwork Orange (Wendy Carlos) og Tron (Wendy Carlos v.fl.). Lagið var ikki sørt gott eftir henda ótilætlað suverena tematiska samanhang.
Tað finnast eini sjey ymsar útgávur av Blade Runner, har serliga "theatrical release" frá 1982, "The Director's Cut" frá 1992 og "The Final Cut" frá 2007 eru avgerðandi. Allur bati bøtir og "Director's Cut" bøtti sera nógv um avmarkaða "theatrical release", meðan "The Final Cut" frá 2007 veitti eitt nøkunlunda endaligt rættvísi til filmin, heili 25 ár aftaná uppruna útgávuna. Hetta var fyrstu ferð at Ridley Scott hevði totalt listaligt tamarhald á tilgongdini. Tað var ein frægd at ogna sær hesa útgávuna á DVD, eftir í fleiri ár at hava slitist við eitt VHS band frá 90'unum.
Soundtrackið til Blade Runner hevur eisini havt eina rokaliga skapanarsøgu, men her ber kortini til at siga at Warner Music útgávan frá 1994 virkar eftir ætlan. 12 skeringar eru á, og tær kunnu sigast at vera umboðandi fyri heildina í soundtrackinum. Fekk hesa útgávuna á reyðum vinyl í føðingardagsgávu fyri nøkrum árum síðani, og tað var ikki hissini. Ein góð lýsing av ljóðinum í Blade Runner finst annars her.
Hvussu Blade Runner 2049 roynist fáa vit at síggja í kvøld. Her og nú er tað Dune, ið ljómar sum ein parallell verð á heimliga anlegginum. Retro inn í futurismuna, so segði hann.

robotstxt: allowed

filter: keep


text:
Frítíðarhúsini
Felagið eigur tvey frítíðarhús, sum limirnir kunnu leiga fyri ein sámuligan prís.
Annað húsið er í Skálavík og hitt er við Gjógv.
Húsini eru eru vælegnað til familjutúrar, men kunnu eisini vera karmur um bólkaarbeiði og annað.
Limir felagsins kunnu leiga húsini fyri 300 krónur um samdøgrið. Kostnaðurin er 600 krónur um samdøgrið, um leigararnir ikki eru limir.
Dýnur, koddar og madrassur eru í húsunum, men tit mugu sjálvi taka seingjarklæði, handkløð, viskustykkir og klútar við.
Tú sært nær húsini eru tøk í kalendaranum her á síðuni.
Til ber at bíleggja húsini, við at senda teldupost á starvsmannafelag@starvsmannafelag.fo ella við at ringja á 614868 eftir klokkan 13.
Til ber at bíleggja húsini, við at senda teldupost á starvsmannafelag@starvsmannafelag.fo ella við at ringja á 614868 eftir klokkan 13.
Kontonummar til leigu er: 9181 – 4180196


text:
Hoyrnin hevur fingið dagførda heimasíðu við enn meira kunning um tænastur, tól og hoyriroyndir Read More
Tjóðpallurin hevur fingið ein sterkan talgildan pall at gera vart við síni tiltøk og draga áskoðarar til sín. Read More
Nýggja heimasíðan hjá Tjóðsavninum er ein týðandi liður í málinum at gerast meiri sjónligt, fólksligt og at vísa á fjølbroytta virksemið hjá stovninum. Read More
‘Tjóðsavnið' er navnið á nýggja stovninum, sum savnar, granskar og miðlar vitan um føroyska náttúru, mentan og søgu. Í sambandi við at Søvn Landsins eru farin í søguna, er Tjóðsavnið vorðin sjálvstøðugur stovnur við egnum navni, samleika og endamáli. Read More
Savna hevur staðið fyri sniðgeving og marknaðarføring av leikinum Soli Deo Gloria á Tjóðpallinum. Read More
Nám hevur givið út slóðbrótandi bókina "Mennandi sálafrøði", ið Gitte Klein og Ann-Britt Fríðheim Mortensen hava skrivað. Savna hevur staðið fyri ráðgeving, sniðgeving og umbróting. Read More
Í sambandi við at Roknskaparfelagið gjørdist 25 ár fekk felagið nýggja heimasíðu. Read More
Snilda haldaraskipan hjá STROK og Píka7 heldur skil á øllum haldum og endurnýggjar tey sjálvvirkandi. Read More
Stýr hevur fingið heimasíðu frá Savna, sum ger júst tað hon skal og heldur stýr á upplýsingum um fyritøkuna og lættir um samskiftið við kundarnar. Read More
Nýggi grafiski samleikin hjá KT-fyritøkuni STÝR er litríkur, markantur og modernaður. Read More
Væl umtókta tænastan við matpakkum til skúlabørn varð lýst við einum lekkrum filmi frá Savna. Read More
Fimtandi Savnsfagnaðurin varð fagnaður við nýggjum og lívligum sniði og sjónligari marknaðarføring. Read More
Bókaklubbin hevur fingið nýggjan nethandil frá Savna, har limir kunnu avgreiða øll síni limaviðruskifti, keypa bøkur og nýggir limir kunnu tekna seg. Read More
STROK hevur fingið nýggja heimasíðu frá Savna, ið vendir sær til børn í aldrinum 4-7 flokk. Nýggja heimasíðan er litrík og full av feskum tíðindum, ummælum, ítrivi og íblástri til tey stóru børnini. Read More
Píkasjey.fo er ein nýggj heimasíða har børn kunnu uppliva og læra um føroysk dýr beint á skíggjanum. Eisini er upplagt hjá skúlum og barnagørðum at brúka síðuna, tá ið arbeitt verður við evnum úr náttúruni. Read More
Savna hevur framleitt film fyri MICE.FO, sum er fyriskipari av ráðstevnum, fundum og starvsfólkaupplivingum í Føroyum. Filmurin byggir á upptøkur frá ráðstevnuni FOCAL EPILEPSY Read More
CONFERENCE 2017, har granskarar úr øllum heiminum luttóku og hildu fyrilestrar.
Savna hevur framleitt eina røð av filmum fyri Hoyrnina við Eivør, ið fortelur um hennara egnu persónligu royndir við niðursettari hoyrn, og hvussu hoyritól hava givið henni ein betri gerandisdag - persónliga og professionelt.
Filmsupptøkur: Friisframe v/ Rúna Fris Kjær
Foto: Tróndur Dalsgarð
Read More
Savna hjálpti Norðurlandahúsinum við marknaðarføringini av stóra norðurlendska festivalinum Land í eygjsón. Read More
Grikska tragedian Elektra á Tjóðpallinum fekk grafiskan búna frá Savna. Read More


text:
MasterCard Debit
MasterCard Debit-kortið hevur nógvar møguleikar og er eisini eitt gjaldkort til tín, ið er yngri enn 18 ár.
Skalt tú út at ferðast, er altíð gott at hava tvey ymisk gjaldkort við tær. MasterCard Debit er tí gott aftrat, um tú hevur eitt Visa/Dankort frammanundan.
Við MasterCard Debit kunnu ung undir 18 ár trygt fara út at ferðast uttan at hava fremmand gjaldoyru við sær. Ung undir 15 ár tó við heimild frá foreldrum/verjum.
Saldueftirlit
Kortið hevur saldueftirlit, sum merkir, at tú ikki kanst brúka meiri, enn tú eigur á kontuni.
Young, Silver, Standard, Gull og Platinum
Sparikassin bjóðar fleiri ymisk MasterCard Debit-kort. MasterCard Debit Young, sum er til ung 13-17 ár, MasterCard Debit Silver til 18-26 ár, og kundum yvir 26 ár bjóðar sparikassin MasterCard Debit Standard. Haraftrat eru MasterCard Debit Gull og Platin, sum bæði hava ferðatryggingar knýttar afturat. Við MasterCard Debit Platinum kanst tú eisini fáa Priority Pass.
Priority Pass – atgongd til loungir kring allan heimin
Við Priority Pass hevur tú sum ferðandi atgongd til meir enn 600 loungir kring allan heimin. Í Danmark fært tú atgongd til loungirnar á flogvøllunum í Billund og Keypmannahavn.
Priority Pass fæst bert saman við MasterCard Debit Platinum. Tosa við okkum, vilt tú vita meir um Priority Pass, ella trýst her.
Tú kanst lesa meira um kortini her:
- MasterCard Debit Young
- MasterCard Debit Silver
- MasterCard Debit Standard
- MasterCard Debit Gull
- MasterCard Debit Platinum
Hvar kann kortið nýtast?
Kortið kann nýtast bæði í handlum og peningasjálvtøkum í Føroyum, uttanlands og á alnetinum.
Kostnaður
MasterCard Debit-kortið er ókeypis fyri tey, ið eru yngri enn 18 ár.
Sí kostnaðir fyri MasterCard Debit her.
Kostnaður at taka pening út í sjálvtøkum:
- Norðoya Sparikassi kr. 0,00
- Aðrir peningastovnar í Føroyum kr. 2,00
- Danmark kr. 5,00
- Uttanlands 1% av úttiknari upphædd, tó í minsta lagi kr. 30,00 + vekslingargjald, sum er 1%.
Við kortinum fært tú eitt loynital, ið bert tú kennir. Tá ið tú brúkar kortið, skalt tú brúka loynital ella undirskrift. Umráðandi er, at eingin annar enn tú veit loynitalið. Tí má loynitalið ongantíð goymast saman við kortinum.
Trýst her og fá fleiri góð ráð um kort.
Nakrir fyrimunir eru við MasterCard Debit. Tú kanst lesa meir um teir á heimasíðuni www.lpmastercard.dk ella við at trýsta her.
MasterCard Debit sum myndakort
Til ber eisini at mynda MasterCard Debit-kortið, so tú fært títt heilt persónliga gjaldskort. Tú kanst bíleggja MasterCard Debit sum myndakort við at trýsta her.
Við "kontaktleysari" gjalding kanst tú gjalda við MasterCard, uttan at kortið nertir við kortterminalin og uttan at nýta PIN-kotu ella undirskrift. MasterCard verður dagført við einum sendara í flísini, so tað einasta, tær nýtist at gera, er at halda kortið ímóti kortterminalinum. Tá kortterminalurin vísir OK, er keypið framt, og tú fært eina kvittan.
Kortterminalar merktir við hesum frámerki kunnu nýtast til “kontaktleysa” gjalding:
Í mesta lagi kr. 350
"Kontaktleys" gjalding kann brúkast til at gjalda upphæddir upp til kr. 350. Skalt tú gjalda upphæddir yvir kr. 350, mást tú brúka PIN-kotu.
Sama hvussu nógvan pening talan er um, ger tú sjálv/ur av, um tú vilt nýta "kontaktleysa" gjalding, ella um tú rindar við flís/undirskrift sum vanligt.
Dagførdar kortásetingar
Ásetingarnar fyri MasterCard verða dagførdar samsvarandi nýggju møguleikunum og eru galdandi frá 1. september 2014.
Sí ásetingarnar niðast á síðuni.
MasterCard, sum verða bíløgd/endurbíløgd eftir 1. september 2014, hava nýggju tøknina. Verandi kundar fáa nýtt “kontaktleyst” MasterCard, tá teirra verandi kort gongur út.
Trygd
Er kortið burturmist og verður misbrúkt av øðrum í einum “kontaktleysum” kortterminali – upphæddir undir kr. 350 – heftir tú ikki fyri upphæddina. Í hesum føri rindar tú heldur ikki sjálvsábyrgd.
Ásetingar fyri Mastercard Debit galdandi frá 1. jan 2018.p


text:
Tænastur
Gongdin seinastu árini hevur verið, at Gjaldstovan er stovnurin, har tvørgangandi tænastur mótvegis landsstovnum og kommunum verða savnaðar. Vit hava eisini seinastu árini lagt okkum eftir at allýsa virkisøkið hjá stovninum, sum tænastur mótvegis stovnum og kommunum.
- Roknskap
I Landsins roknskaparverk
II Bókhald, løn og gjaldingar
III Roknskapur
- Gjaldføri
IV Umsiting av gjaldføri og skuld
- Kunning og undirvísing
V Leiðslukunning
VI Skeið o.t.
- KT tænastur
VII Búskaparskipan landsins
VIII Landsnet
IX KT trygd
Bókhald, løn og gjaldingar
Tað verða brutto goldnar okkurt um 1,4 mia. kr. av gjaldingum frá landi til kommunur og tað fara okkurt um 0,4 mia. kr. frá kommunum til land. T.e. hvørt ár verða netto goldnar kontant okkurt um 1 mia. kr. til kommunurnar. Gjaldstovan heldur skil á hesum pengastreymi.
Avroknað verður mánaðarliga.
Sum grundarlag undir avrokningini, fær kommunan eitt útgreinað kontuavrit, sum er greinað eftir, hvat slag av inntøku og útreiðslu talan er um, og hvør avrokningin er hesa ferð.
Til kommunurnar verður fluttur m.a. kommunuskattur og frá kommununum m.a. kommunanna partur av rentustuðli.
ì kommunuavrokningini liggja t.d. eisini aðrar tænastur, sum at Gjaldstovan flytur pengar beinleiðis til kreditorar hjá kommununum, t.d. lánikreditorar.
Roknskapur
Gjaldstovan veitir kommununum tænastuna at lesa inn kommunuroknskapartøl í sentrala skrá við serligari kommunukontuætlan. Í innlesingini, verða gjørdar serligar valideringar, sum at tað, sum er avroknað frá landi í kommunuavrokingini, eisini sæst aftur í mánaðarroknskapinum.
Vit veita eisini møguleikan, at kommunurnar kunnu útskriva kommunuroknskapin úr skipanini.
Gjaldstovan viðlíkaheldur kommunalu kontuskipanina.
Ætlanin er at víðka hesa tænastu til eisini at fata um at innlesa roknskaparupplýsingar frá almennum virksemi, sum ikki er á fíggjarlóg, t.d. grunnum.
Gjaldstovan umsitur kommunalu kontuskipanina. Fíggjarmálaráðið umsitur kontustrongin til at seta upp kommunalu fíggjarlógina.
Leiðlsukunning
ì Leiðslukunning eru mentar serligar vísingar fyri kommunur:
-
árs- og mánaðarroknskapir fyri egna kommunu og aðrar kommunur
-
rørslur á kommunalu millumrokningini, t.e. hvørjar upphæddir eru í kommunalu millumrokningini hetta skeiðið
-
hvat er útistandandi í skatti hjá kommununi, t.e. skattaslag og skattaár
-
hvat skal kommunan avseta í skatti
-
samanberingartøl millum kommunur, t.e. at ymsir postar í roknskapinum verða liðaðir út eftir demografiskum hagtølum


text:
Michael Lemner fer at tosa um, hvussu handilsfyritøkur og smásølur kunnu vinna marknað í framtíðar talgilda samfelagnum. Talgilding merkir broytingar fyri brúkara, veitara og fyri samfelagið, og Michael Lemner greiður millum annað frá, hvussu talgilding ávirkar keypimynstur og krøv, sum verða sett teimum, sum selja eina vøru. Hvussu kunnu fyritøkur tillaga ynski frá kundanum og sambinda handil við internet, og hvat kunnu vit í dag vita um framtíðar altjóða sølu? Hetta eru spurningar, sum Michael Lemner fer at viðgera í sínum fyrilestri á Vinnudegnum.
Michael Lemner hevur yvir 30 ára royndir innan altjóða handil. Hann hevur arbeitt í Svøríki, Sveis, Belgia, Fraklandi og Hong Kong, har hann hevur starvast fyri og ráðgivið fleiri altjóða fyritøkum – teirra millum H&M, Bally og Pimkie. Michael Lemner var stjóri í H&M í Fraklandi og var við til at fyrireika, innføra og menna fyritøkuna og vørumerkið í Fraklandi. Hann setti á stovn teir fyrstu 25 H&M handlarnar í Fraklandi.


text:
Aðalfundur var í Listafólkasamdinum, LISA, 5. mars. Formaðurin seinastu ellivu árini, Oddfríður Marni Rasmussen, takkaði fyri seg og í nývaldu nevndini sita Ólavur Jakobsen, Guðrið Poulsen og Bárður í Baiansstovu.
Sambært fundarfrásøgnini møttu tey trý valdu og fýra onnur, tilsamans sjey fólk. Av egnum royndum veit eg, at soleiðis er til aðalfundir í høvuðsstaðnum. Lítla undirtøkan í avgerandi støðum, ger tað tungt at halda á í arbeiðinum fyri betri korum hjá teimum, ið fáast við list og á ymsan hátt eru virkin á landsins mongu mentanarligu pallum.
12 ráðharrar í 11 ár
Formaðurin endaði við at siga, at hetta var seinasta formansfrágreiðingin. - Eg taki meg aftur, og ikki ber til at fáa meg talaðan yvir til at sita tvey ár afturat. Ikki í hesi verð. Eg havi sitið í samfull 11 ár í formanssessinum og haldi, at onkur annar nú eigur at koma framat. Í tey 11 árini havi eg fundast við 12 mentamálaráðharrar, og tveir teirra hava enntá sitið valskeiðið út, segði Oddfríður Marni Rasmussen, fráfarandi formaður í LISA.
- Tað manglar ein samanhangandi mentanarpolitikkur í hesum landinum, har tey, sum eru í listaumhvørvinum verða tikin upp á ráð. Politikarar arbeiða ikki fyri listafólkini. Nógv teirra lurta ikki eftir, hvat listafólkini hava at siga. Tó eru undantøk. Tí tað finnast trý sløg av politikarum:
- Politikarar, ið hava tvey oyru og ein munn – sum lurta dupult so nógv sum teir tosa.
- Politikarar, ið hava tveir munnar og eitt oyra – sum tosa dupult so nógv sum teir lurta.
- Og politikarar, ið hvørki lurta ella tosa, har onki rínur við og tað, sum hesir siga, er lítið og onki vert.
LISA skal flyta
Formaðurin legði fram skriv frá Tórshavnar kommunu, har sagt verður at leigumálið hjá felagnum verður sagt upp til 1. januar 2013. - Vit noyðast at finna høli til LISA, segði Oddfríður og greiddi frá at talan hevur verið um at fáa húsini á Lützenstrøð, har Skúlabókagrunnurin helt til og ein partur av Nám heldur til í dag. - Fyrrverandi landstýrismaðurin, Helena Dam á Neystabø, hevði ætlanir um, at LISA og feløgini undir LISA skuldu hava skrivstovur har soleiðis, at eitt veruligt umhvørvi kundi koma burturúr, men á fundi við núverandi landsstýrismann, Bjørn Kalsø, varð sagt okkum, at onnur eisin vóru um boðið, og at hann mátti fara at hyggja eftir húsunum. Tað ljóðar ikki sum landsstýrismaðurin og Mentamálaráiðið brennir fyri, at LISA skal hava sína skrivstovu har, men vónandi síggja teir, at her er ein møguleiki at fáa eitt blómandi mentanarpolitiskt umhvørvi, segði Oddfríður, sum er útbúgvin rithøvundur á danska Rithøvundaskúlanum og lærari á Føroya Læraraskúla.
Til Frankfurt vit fara
Fyrr varð sungið um at fara til Havnar, men nú er stóra loysunarorðið týski messubýurin Frankfurt. Har er heimsins størsta bókamessa beint eftir at ein av størstu bilamessum er av í oktober á hvørjum ári.
Fyri fyrstu ferð vóru fleiri føroysk bókaforløg við á messuni, tí íslendingar høvdu boðið føroyingum við. - Tá ið vit meta samlað um Frankfurt bókamessuna 2011, so er ymiskt, sum var væl eydnað og ymiskt, sum kundi verið betri skipað. Eitt eru vit øll samd um og tað er, at tað var ein týdningarmikil og røtt avgerð at taka av tilboðnum frá íslendingum og spenna okkum meira út enn áður. Vit eiga avgjørt at halda fram við at luttaka við so stórum bási og eini felags fyriskipan, segði Oddfríður og vísti til nevndarfund í LISA stutt eftir messuna.
- Á fundinum komu vit til ta niðurstøðu, at LISA ikki er rætti stovnurin at samskipa eitt slíkt tiltak. Í LISA eru 11 limafeløg, og tí er ikki gott, at LISA brúkar so nógva orku bara til eitt limafelag. Á eftirmetingarfundi samdust vit seinni um, at ein lítil stýrisbólkur átti at verið skipaður at hava ábyrgd av tiltakinum. Hann kundi verið mannaður við einum umboði frá Námi, einum frá Bókadeild Føroya Lærarafelags, og einum felags umboði fyri Sprotan, Mentunargrunn Studentafelagsins og Fróðskap. Helst átti eitt umboð at verið fyri Mentamálaráðið eisini. Ein størri sparringsbólkur kundi hitst nakrar ferðir og verið kunnaður leypandi um fyrireikingarnar. Høvuðsniðurstøðan er, at ein samskipari átti at verið settur at taka sær av øllum fyrireikingararbeiðinum til bókamessuna í Frankfurt og kunning um føroyskar bókmentir yvirhøvur. Samskiparin eigur at hava sæti á Bókamiðsøluni, sum er savningarstaðið fyri allar bøkur og harvið bróðurpartin av forløgunum, ið hava sína gerandisgongd í Bókamiðsøluni. Hann eigur at verða fíggjaður úr Mentamálaráðnum, úr Norðurlandahúsinum, úr bókaumhvørvinum og við at søkja privatan stuðul. Arbeiðið skal umfata at útbyggja og reka heimasíðurnar, at gera kunningartilfar um føroyskar bókmentir, gera avtalur við forløg, skaffa vitan um royndirnar og sambondini hjá íslendingum, dønum, norðmonnum o.s.fr., stutt sagt at vera umboðsfólk og praktiski grísur fyri føroyska bókmentaútrás. Vit, sum vóru í Frankfurt, meta, at hetta er eitt sera gott grundarlag at byggja víðari á. Vit eru sannførd um, at hetta er ein íløga, sum fæst fleirfalt aftur bæði í sølu av føroyskum bókmentum og øktum áhuga fyri Føroyum sum heild, ikki minst á ferðavinnuøkinum, segði Oddfríður í fráfaringarrøðuni.
Drívið á, listini at frama
- Eg vóni so inniliga, at eftirmaður mín ikki fellur í fátt av hesum glepsið, men fer í hetta ógvuliga spennandi arbeiðið við fattari bringu og ikki letur seg kúga og tøla av politiskum dugnaloysi, uggaði Oddfríður tey sjey møttu.
- Eg ivist ikki í, at einaferð fara politikarar at síggja, hvussu stóran búskaparligan týdning listin hevur fyri eitt samfelag sum okkara. Longu nú spáa búskaparfrøðingar í ES, at skapandi listin fer at standa fyri einum 15% av BTÚ. Við hesum fátæku orðum fari eg at takka fyri meg. Nú fari eg at geva mær sjálvum stundir at skriva og gera annað enn at hugsa um og arbeiða við mentanarpolitikki. Eg takki øllum, sum virka í mentanarlívinum í Føroyum fyri eitt gott samstarv. Drívið á listini at frama.


text:
Orð og lag: Aage Samuelsen
Týtt: Flóvin Tyril
Upprunaheiti: Jeg er herlig løst og fri
1. Eg kann aldri, aldri gloyma,
tá frið við Gud eg fann,
meg í snjóhvítt skrúð læt hann
og til sína brúður vann.
Míni klæði, kloddut, skitin,
rein tváaði hans blóð,
og hann veitti mær nýtt lív í yvirflóð.
Niðurlag: Sæl er sál mín, fylt við tøkk,
leinkjan harða sundur støkk,
náðisólin til mín røkk,
tá í myrkurs djúp eg søkk.
Ferðist eg í táradali,
ger hann hann til kelduvað,
sorgartónar býtast um við gleðilag.
2. Jesusi eg nú vil fylgja
á lívsins tronga veg,
um enn royndir hótta meg,
lyfti hans tó eigi eg.
Skjótt eg lívsins Kong skal hitta –
hann skoða, sum hann er,
tá í búna rættferðar hann heim meg ber.
3. Leiðin ber um høgar tindar
og gjøgnum djúpan dal
– stundum sól og stundum æl,
til í Himli alt er væl.
Brúdleyp Lambsins tá skal vera,
og eg skal vera við,
henda hugsan veitir mær ein sælan frið.


text:
Í døgunum 26. apríl til 2. mai 2014 fáa føroyingar enn eina ferð
ein forkunnugan møguleika at vera vitni til føroyska filmslist,
soleiðis, sum hon skal njótast.
Maria Winther Olsen og Rógvi Rasmussen fara enn eina ferð kring alt landið at sýna 8 nýggjar føroyskar filmsframleiðslur.
Ferðaætlanin sær soleiðis út:
26. apríl - Havnar Bio
27. apríl - Royndarhúsið í Nólsoy
28. apríl - Atlantis Bio í Klaksvík
29. apríl - Depilin í Skálavík
30. apríl - Seglloftið á Tvøroyri
1. mei - Miðvágs skúli
2. mei - Løkshøll í Runavík
Fólkið handan filmarnar er eitt
fjølbroytt úrval av bæði væl etableraðum listafólki við drúgvum royndum
innan fakið, eins og blaðungum aspirantum, sum stremba eftir at gera seg
galdandi á stóra løriftinum.
Skráin, ið kvøldini hava at bjóða, sær út sum fylgjandi:
True Love - Heiðrik á Heygum
Eg - Nóllywood '13
Paint - Nóllywood '13
Ljós - Daniel Jensen
Munsch - Jónfinn Stenberg
John - Julia í Kálvalíð
Eina - Andrias Høgenni
Vetrarmorgun - Sakaris Stórá
Allar sýningar byrja kl. 20:00, og atgongumerki fáast fyri 90,-
Sýningarnar í Havnar Bio, Atlantis Bio & Løkshøll verða settar til
sølu á netinum. Atgongumerki hini støðini kunnu keypast ein tíma undan
sýning.


text:
Atkomuligt skal vera frá vegi til inngangir í bygningum og til óbygd øki á ognini.
Atkomu- og tilkoyringarøkir skulu lagast til slag av bygging og skulu gerast við ljósi. Trappur og rampur skulu hava sterkasta ljósið.
Ljós á atkomu- og tilkoyringarøkjum eigur at lýsa leiðina og ikki blenda.
Í sambandi við gerð av atkomu- og tilkoyringarøkjum eigur at verða tikið hædd fyri ferðslu – serliga við vegamót.
Kommunali byggimyndugleikin hevur rætt til at krevja, at ljósútbúnaður skal vera á alment tilgongdum felagsvegum.
Atkomu- og tilkoyringarøkir skulu gerast soleiðis, at fólk við rørslutarni kunnu nýta bygningin. Atkomuøkir frá vegi, íroknað parkeringsøkir, til óbygd økir á ognini og til inngangir í bygningum, skulu vera í minsta lagi 1,3 m breið og við javnari og fastari álegging.
Hæddarmunir á atkomuøkjum skulu javnast út í lendinum ella við rampu. Afturat rampum kunnu trapputrin gerast, sum í mesta lagi eru 150 mm høg og í minsta lagi 300 mm djúp. Viðvíkjandi ger av rampum verður víst til kap. 3.2.2 um felags atkomuleiðir.
”DS-håndbog 105, Udearealer for alle – Anvisning for planlægning og indretning med henblik på handicappedes færden” fevnir um vegleiðingar um tilevning av tí fysiska umhvørvinum við tí í hyggju at geva fólki við rørslutarni størri frælsi, rásarúm og trygd.
Rampur við halli millum 1:25 og 1:20 kunnu í staðin fyri handlistar gerast við verju ella ájavnt lendinum uttanum.
Gonguøkir til byggingina skulu gerast við skilligum skilnaði frá aðrari ferðslu. Framman fyri trappum í atkomuleiðum skal eitt øki á 0,9 m x trappubreiddina gerast, sum skal merkjast taktilt og vera í øðrum liti enn tí, sum annars er uttanum. Trappur skulu hava stoyttrin, og trinforkanturin skal vera frámerktur í mótliti.
Fyri at sleppa undan at ganga seg í fríttstandandi trappur frá síðuni ella úr neðra, eigur trappan at vera avbyrgd við verju, soleiðis at ein fríhædd á 2,2 m verður hildin. Við atliti at sjónveikum eigur at vera sloppið undan trinflatum við rimaristum, holum og líknandi, ella eiga hesar at verða gjørdar soleiðis, at blindastavar ikki kunnu fara ígjøgnum trinflaturnar, og førarahundar ikki kunnu skaða klørnar.
Øki við taktilari merking er eitt øki við ójavnari yvirflatu, sum ger, at sjónveik og blind kunnu staðkenna seg.
Portur ella gjøgnumkoyringar, sum eru neyðug sbrt. stk. 1, skulu gerast soleiðis, at bjargingarakfør lættliga kunnu koma inn.
Fyri at bjargingarakfør kunnu koma inn, krevst ein fríbreidd á í minsta lagi 3 m og ein fríhædd á í minsta lagi 4,3 m. Í smølum gøtum kann vera tørvur á at økja um breiddina á gjøgnumkoyingini.
Fríttliggjandi einbýlishús, sum einans verða brúkt til bústaðarendamál og frítíðarhús í frítíðarhúsaøkjum, eru ikki fevnd av ásetingunum í kap. 2.4.3, stk. 1-3.
Fríttliggjandi einbýlishús, sum lutvíst verða brúkt til vinnuendamál, eru fevnd av ásetingunum í kap. 2.4.3, stk. 1-3.


text:
Menningarætlan
Inngangur
Í løgtingslóg nr. 67 frá 10. mai 2000 um
dagstovnar og dagrøkt, sum seinast er broytt við løgtingslóg nr. 38 frá Mai
2006, er ein kunngerð um virksemi o.a. á dagstovnum og dagrøkt. Í kap. 3, grein
3 stendur: ”Dagstovnurin/Dagrøktin eigur at seta orð á, hvørji námsfrøðilig mál
eiga at verða nádd fyri hvønn aldursbólk av børnum, og hvussu hetta skal setast
í verk.”
Tórshavnar Kommuna setti ein arbeiðsbólk,
mannaðan við starvsfólki frá dagstovnaøkinum og dagrøktuni, og orðaði hesin
arbeiðsbólkur ein frymil til námsætlan, sum stovnarnir kunnu nýta.
Frágreiðing um námsætlanina
Starvsfólk á Lítlaskóg hava, á starvsfólkafundum
og ráðleggingar-døgum, arbeitt við at seta orð á tað sum verður gjørt í
gerandisdegnum.
Hetta arbeiði er samlað og reinskrivað til eina
námsætlan, fyri Lítlaskóg. Fyri at vit skulu tryggja okkum góðsku í okkara
arbeiði, skulu vit javnan endurskoða og eftirmeta hetta, og kann tað gerast við
at gjøgnumganga námsætlanina á stovufundum, starvsfólkafundum og
ráðleggingardøgum.
Námsætlanin skal tryggja, at børnini verða
stimbrað og ment á besta hátt, soleiðis at vit kunnu tryggja góðsku í okkara
arbeiði. Til hetta vilja vit brúka námsætlanina sum eitt arbeiðsamboð, og seta
okkum spurningin “gera vit tað, vit halda okkum gera”.
Námsætlanin er býtt uppí 7 yvirskriftir:
·
Persónligir førleikar - barnið sum serstakt
menniskja.
·
Sosialir førleikar - barnið sum ein partur av
felagsskapinum.
·
Heilsa og rørsla -aktiva og sunna barnið.
·
Mál og samskifti -samskiftandi barnið.
·
Náttúra og
umhvørvi - barnið sum partur av náttúruni.
·
Siðir og
mentan -barnið sum partur av eini mentan.
·
Skapandi evni -skapandi og úttrykksfulla barnið.
Hvør yvirskrift er ein partur av eini størri
heild, sum gongur inn í hvørt annað.
Vit síggja barnið sum eina heild, sum er føtt við ymsum førleikum sum skulu mennast, og hevur barnið sín egna samleika, sum er umráðandi at vit góðtaka. Tað er samstundis ógvuliga umráðandi fyri barnið, at tað kann virka í einum felagsskapi - í sosialum relatiónum.
Persónligir førleikar – barnið sum serstakt menniskja
Hvat vilja vit náa:
- vit vilja styrkja samleikan, sjálvsviðrið, sjálvskensluna og
sjálvbjargni hjá hvørjum einstøkum barni.
- geva barninum kenslu av at verða nakað serstakt í bólkinum
Hvussu gera vit tað:
- síggja og hoyra børnini, møta teimum har tey eru
- læra barnið at seta orð á sínar kenslir, um tey eru kedd, glað,
ill o.s.fr
- lurta og virða tá barnið setur síni mørk
- leggja stóran dent á at tú ert góður nokk sum tú ert
Hvussu
síggja vit at tað eydnast:
Vit merkja á børninum at tey eru trygg, at tey
trívast og mennast. Tey klára seg væl í bólki, eru forvitin og hava dirvi at
møta nýggjum avbjóðingum.
Sosialir førleikar – barnið sum partur av
felagsskapinum
Hvat vilja vit náa:
- at børnini skilja sosialar spælureglar, duga at standa fram og
traðka aftur
- duga at seta orð á kenslur og tørv
- kenna felags ábyrgd og føla seg sum ein part av einum felagsskapi
- duga at loysa tvístøður
- duga at seta seg inn í, hvussu onnur hugsa og føla, vísa empati
Hvussu gera vit tað:
- seta orð á tað barnið ger og fáa barnið at seta orð seg sjálvan(
tað tað ger og hugsar)
- taka barnið í álvara í hvørjari støðu tað enn er, og hjálpa og
stuðla teimum við at seta orð á
hvat tey vilja og føla.
- eggja børnunum til sjálvi at loysa tvístøður, um tað gerst neyðugt
eru vit vaksnu klár at hjálpa og vegleiða børnini
- stuðla undir vinarløg
Hvussu
síggja vit at tað eydnast:
Merkja á børnunum at tey trívast, í bólki og
har tey eru. Spælið gongur væl, børnini taka intiativ og fordjúpa seg. Færri
tvístøður. Gott samanhald.
Skapandi evnir – skapandi og úttrykksfulla barnið
Hvat vilja vit náa:
- at barnið mennir síni skapandi evnir og sleppur at verða kreativt
Hvussu gera vit tað:
- vit geva børnunum góðar karmar bæði inni og úti. Fáa íblástur úr
nærumhvørvinum t.d fjørðuni, haganum, ymiskum túrum vit hava verið.
- hava evnisdagar og evnisvikur
- virkin vaksin, ið geva børnunum íblástur
- lata børnini undrast og verða forvitin, geva teimum svar ella
leita eftir svarunum og seta aðrar spurningar saman við teimum
- at børnini hava atgongd til Íblástur har ymiskt tilfar stendur
frammi, har kunnu tey menna sín skapanarhug og evnir.
Hvussu
síggja vit at tað eydnast:
Børnini hava gott hugflog, og sæst hetta aftur
í spælinum og tí tey takast við. Eru uppfinsom.
Heilsa og rørsla – aktiva og sunna barnið
Hvat vilja vit náa:
- at børnini eru væl fyri kropsliga
- eru tilvitaði um rørslu og sunnan kost
- eru tilviaði um reinføri
Hvussu gera vit tað:
- geva børnunum avbjóðingar, soleiðis at tey kunnu menna bæði fín og
grov rørslurnar. T.d perla, klippa, lita, ganga túrur í ymiskum lendi,
súkkla og brúka tey amboðini vit hava á Beranum. Har eru t.d madrassir,
rimar at klætra í, heingikoyggjir, tunnil at grulva ígjøgnum, bóltar o.a
- stimbra sansirnar, millum annað spæla við vatn, sand, gera
gandadeiggj, lurta eftir tónleiki, ljóðum í náttúruni, eta ymiskan mat til
millummála og døgurða, uppliva kulda og hita, vind og regn.
- læra børnini at vaska hendur og siga teimum frá hvønn týdning tað
hevur fyri heilsuna
- eta frukt hvønn dag
Hvussu
síggja vit at tað eydnast:
Tá børn kenna seg væl kropsliga, tey orka væl
at ganga, dáma heilsugóðan kost og duga reinføri.
Mál og samskifti – samskiftandi barnið
Hvat vilja vit náa:
- læra barnið at samskifta, bæði við onnur børn og vaksin
- at úttrykkja seg, brúka og skilja kropsmál
- at seta orð á gerðir, kenslir og tørv og at lurta eftir øðrum
- læra sang, rím, ramsir og søgur
- læra myndamál og skriftmál
Hvussu gera vit tað:
- nærverandi vaksin, ið seta orð á tað sum barnið ger, t.d eg síggji
at nú ert tú keddur ella nú letur tú teg í jakkan
- vit lesa søgur, spæla sjónleik, syngja og tosa við børnini um tað
tey eru upptikin av, um túrar vit hava verið o.s.fr
- nýta teknmál
Hvussu
síggja vit at tað eydnast:
Duga væl at spæla og skilja spælireglar. Duga
at seta orð á egnan tørv og kenslir. Færri konfliktir. Duga at seta mørk og
virða mørk hjá øðrum.
Náttúra og umhvørvi – barnið sum partur av náttúruni
Hvat vilja vit náa:
- at børnini gerast tilvitaði um náttúruna og virða hana.
- gerast tilvitaði um djór, plantur, smádjór og veður og vind.
- at børnini læra at kenna okkara nærumhvørvið t.d. fjørðuna,
Skansan, Hoyvíkstjørn o.s.fr
- at børnini stimbra/menna teirra rørslur, sansir og balansu.
Hvussu gera vit tað:
- fara túrar t.d í fjørðuna, Hoyvíkstjørn, Viðarlundina, Svartafoss
og Skansan.
- greiða børnunum frá um náttúruna, djóralív, plantulív, um
veðurlagið. Hetta kann t.d gerast á túrum og í kunningini.
- fylgja áhuganum hjá barninum, lesa bøkur og finna tilfar t.d á
internetinum.
- eru úti í øllum veðrið, so børnini læra at kenna bæði sól, regn,
vind, kava, mjørka o.s.fr
Hvussu
síggja vit at tað eydnast:
Børnini hava góðan kunnleika um náttúruna og fara
væl um hana. Tey taka upp eftir sær og hava virðing fyri. Tey eru forvitin,
undrandi, hava gott hugflog og spæla væl úti. Eisini eru tey væl fyri
kropsliga.
Siðir og mentan – barnið sum partur av einari mentan
Hvat vilja vit náa:
- at børnini fáa vitan um siðir, t.d fastalávint og jól
- geva børnunum vitan um ymisk evnir t.d tannrøkt, ævintýr, djór
o.s.fr
- góðar og mennandi upplivingar bæði á stovninum og uttanfyri
stovnin, t.d fara til sjónleik og konsertir
- menna sosialar førleikar
- at børn og foreldur gerast ein aktivur partur av okkara
stovnsmentan
Hvussu gera vit tað:
- fyri at vísa børnunum á listarliga mentan fara vit til ymisk
tiltøk t.d vitja Norðurlandahúsið, fara til sjónleik, filmssýning ella
konsert hjá Symfoniorkestrinum. Eisini kann ein túrur gerast á
Listasavnið.
- sum partur av okkara stovnsmentan hava vit ein felags evnisdag um
mánaðan. Har fáa børnini vitan um nógv ymisk evnir, eitt nú sunnan kost,
dansispøl o.a
- við at hava afturvendandi tiltøk á Lítlaskógi. Her kunnu nevnast:
Fastalávint, Garðdagur, Sól og summardagur, Jólahald,
foreldrakaffi/morgunmat og evnisdagar/vikur. Komandi ár kundi verið
stuttligt at arbeitt við hvat er fastalávint og hví halda vit fastalávint?
Børnini kundu havt gomul klæðir við, sum vit so kundu gjørt til
grýluklæðir og vit kundu fingið vitan um gamlan sið.
Hvussu
síggja vit at tað eydnast:
Tá børnini hava kunnleika um okkara siðir og
mentan. Og tá børn og foreldur møta til tey tiltøk vit hava á stovninum.


text:
Spennandi dystur í Hoyvíkshøllini
Leygardagin spældi FTZ liðið hjá okkum móti H71 í Hoyvíkshøllini. Vit vita, at tað altíð er torført at spæla í Hoyvíkshøllini, og talan gjørdist um ein sera tættan og spennandi dyst, sum tíverri fyri okkum endaði 25-22 til heimaliðið.
Vit hava fingið Sverra Jensen at tikið samanum dystin:
"Dysturin byrjaði eitt sindur rótut. Vit brenna ov nógvar leysar kjansir, men við góðari verju og málmonnum, sum stóðu væl, hildu vit okkum inni í dystinum. Liðini fylgdust tí rættuliga væl, tó so at H71 var við yvirlutan og vóru allatíð frammanfyri við 1, 2 og 3 málum. Hálvleikstøðan var 12-11 til heimaliðið.
Seinni hálvleikur er uppá akkurát sama máta. Vit valdu tó at fara út at mansverja nýggja danska leikaran, Peter, og hetta fekk órógvað leikararnar hjá H71. Men tá vit eisini brenna okkara kjansir er ringt at koma innheinta leiðsluna hjá H71. Verjurnar standa væl, og spælið er rættiliga hart. Av tí sama eru nakrar útvísingar. Um miðjan seinna hálvleik velja vit at fara út at mansverja Mark, so vit mansvardu tveir mans. Vit koma afturum 23-19, tá 7 min eru eftir, men við góðari verju og nøkrum góðum málum, fingu vit hála upp á 23-22. Tá 2 minuttir eru eftir, fáa vit útvísing og brenna 2 fríleyparar uppá 1 minutt. Eftir hetta skorar H71 tvey mál, so tað endar við einum 25-22 tapi. Alt í alt ein sera góður innsatsur frá leikarum og málverjum í verjupartinum, men enn manglar neyvleikin frammanfyri málið, har vit brenna 30 út av 52 skotum."
Málskjúttarnir í dystin vóru hesir:
StÍF:
- Pætur Johansen - 5 mál
- Allan Norðberg - 4 mál
- Sveinur Justinussen - 4 mál
- Kjartan Johansen - 3 mál
- Marius Joensen - 2 mál
- Jógvan G. Joensen - 1 mál
- Mark Marcher - 5 mál
- Pætur Thomsen - 5 mál
- Peter Krogh - 5 mál
- Tróndur Arge - 4 mál
- Jónas G. Djurhuus - 3 mál
- Helgi Hoydal - 2 mál
- Sigmundur Nolsøe - 1 mál


text:
Niels Petersen
29.11.2016 - 13:18
Tíðindi > Suðuroy - Tvøroyri
Almennur, skipandi býráðsfundur fyri komandi býráð í Tvøroyrar Kommunu, verður í dag klokkan 15:30 í býráðssalinum. Hetta boðar kommunan frá á vanga sínum á Facebook.
Á Kommunuvalinum 08. november blivu hesi 7 vald inn í býráðið:
Kommunulistin - 3 blivu vald:
Kristin Michelsen
Kristina Kambskarð Sørensen
Alvi Mortensen
Javnaðarlistin - 3 blivu vald
Bjarni Hammer
Bogi Johannesen
Súsanna Bertholdsen
Borgaralistin - 1 bleiv vald
Anita Vibergsdóttir
Orsakað av at Bogi Johannesen á Javnaðarlistanum var var burturstaddur, varð valt at útseta skipandi býráðsfundin til í dag.


text:
Steintór Rasmussen eigur handritið og sangirnar, sum dótturin Rakul Ró syngur, í nýggja filminum um Trølla Pætur og Trølla Ommuna, Dýr er barnaverð, ið varð frumsýndur í Atlantis bio í dag. Umframt trøllini, sum eru klipt nógv niður, eru politistarnar, Erling og Jógvan, við í filmaðu søguni, sum varar ein tíma. Filmurin lýsir eina familju, har foreldrini arbeiða nógv og hava lítið og einki samband við børnini. Eina dagin gongur sonurin seg fastan í fjøllunum og trøllini koma til hjálpar við tyrlu og løgreglu. Zacharias Hammer hevur filmað. Eftir sýningina koyra vit aftur til Havnar. Við Áir í Sundalagnum síggja vit Bjarna Mikkelsen, sum er lívfrøðingur á Náttúrugripasavninum, og kendasti føroyingur úti í heimi, tí milliónir hava sæð hann seta hol á ein deyðan avgust, sum fór í luftina, meðan Bjarki Thomsen, sum er á niðaru myndini, filmaði.
Hvalastøðin við Áir lat upp í 1906 og lat aftur í 1984. Hetta tíðarskeið komu tilsamans 4.454 hvalir á støðina. Í velmaktstíðini vóru 524 avgustar tiknir upp við Áir. Hetta er sostatt hin 525undi avgusturin, sum beint nú liggur her og stinkar. Umframt óbegrípiliga stinkin, vóru avgustar fyrr í tíðini brúkur til luktilsi í París. Hagtølini siga, at her hava verið skorðnir upp 3155 nebbafiskar, 509 seiðhvalir, 124 sildrekar, 62 royðrar og 30 kúlubøkur.
Eftir út av lagi ringa stórhvalastankin við Áir, halda vit fram suður til Nám í Havn, har vit skulu siga farvæl við okkara framúr góða praktikant, Hjørdis Hansen úr 10. flokki í Tofta skúla. Frá mánadegnum 18. til fríggjadagin 29. novemeber hevur Hjørdis verið í starvslæru hjá okkum. Takk fyri hesuferð!
Eftir arbeiðstíð gera Sigfríður Abrahamsen og Wenche Andreasen grønlendskt kaffi við støði í upplivingum hjá Snar toyminum, tá tey vóru í Grønlandi. Við kaffikrússinum í hondini síggja vit seinni um kvøldið klassiska filmin um E.T. (1982) hjá Steven Spielberg. Gott vikuskifti!


text:
Stephenie Meyer var fullkomiliga ókend, líka til hon hevði skrivað bókina Skýming,Twilight, sum kom út á enskum í 2005.
Hon er fødd í 1973 og vaks upp í Phoenix og fór at lesa enskar bókmentir á Brigham Young University. Har hitti hon mann sín og giftist 21 ára gomul, búsettist stutt uttan fyri Phoenix og fekk síðan tríggjar synir.
Tá ið fyrsta bókin í røðini Skýmingarsøgur kom út í 2005, reyk hon beinanvegin upp á fimta pláss í bestseljaralistanum hjá New York Times og varð eisini vald sum besta ungdómsbók av bæði Amazon.com og Publishers Weekly.
Bókin er í dag týdd til 20 mál.
Útgávur:
2009 Skýming
2010 Nýmáni
Ummæli:
Inna Törnroos: Blóðdryppandi kærleikssøga. Sosialurin/Vikuskiftið 8. januar 2010
Heiður:
2008 Missouri Gateway Readers Award
BILBY Award fyri Skýming
2009 BILBY Award fyri Nýmána
Heimasíða:


text:
– Her í Immanuelskirkjuni í Tel Aviv koma fólk ymsastaðni úr øllum heiminum at tilbiðja Harran. Bæði heimleys, rík, diplomatar, lesandi og onnur. Tað, ið bindur okkum saman, er Jesus, sigur Christian Rasmussen, ið hevur verið prestur í hesi kirkjuni síðani 2009.
Orð og mynd: Frants Jensen
Stutt frá staðnum, har Pætur á sinni fekk eina opinbering, meðan hann varð staddur á tekjuni í húsinum hjá Símuni garvaranum í Joppe (núverandi Jaffa), er Immanuelskirkjan í Tel Aviv. Hendan kirkjan, sum í síni tíð varð bygd av týskarum, hevur í 110 ár verið ein vitnisburður fyri jødum og øðrum fólkasløgum á leiðini, at boðskapurin um Jesus hevur ljóðað á hesum staði. Og enn í dag verður gleðiboðskapurin um Jesus boðaður á sama staði.
Minnir um og tó øðrvísi
– At vera prestur her í Immanuelskirkjuni minnir á mangan hátt um at vera prestur í eini danskari kirkju. Her eru tey kirkjuligu tiltøkini, og fólk, ið hava somu trupulleikar og avbjóðingar, sum í Danmark. Men tó, so er tað eisini nógv øðrvísi at vera her í mun til í Danmark. Tað er stórt at fáa loyvi at prædika gleðiboðskapin til jødar, hiðani gleðiboðskapurin av fyrstan tíð kom, og samstundis at prædika hann til nógv onnur fólkasløg, ið koma í kirkjuna – ja allir heimspartar eru umboðaðir í kirkjuliðnum. Á hvítusunnu vóru tað fólk við 28 ymiskum móðurmálum í kirkjuni. Sum prestur her í kirkjuni, fái eg loyvi til at hava umsjón við einum parti av Guds stóru familju, sigur Christian.
Fleiri vilja vita meira um Jesus
Í Jaffa, Tel Aviv og í Ísrael sum heild er tað bara ein lítil skari av fólkinum, ið trýr á Jesus. Men tað eru tó fleiri, ið eru søkjandi og ynskja at vita meira um Bíbliuna og Jesus.
– Tað eru fleiri, bæði jødar og ikki jødar, ið seta seg í samband við meg, og sum vilja vita meira um Jesus, og um hann nú er relevantur fyri tey. Nøkur hava eisini valt at lata seg doypa og taka við trúgv á Jesus. Tað er stórt at fáa loyvi at vera brúktur í hesi tænastuni, sigur Christian.
Ísraelsmissiónin hevur í fleiri ár verið við til at stuðla arbeiðið í Immanuelskirkjuni fíggjarliga og við bøn.
Opinberingin hjá Pæturi, at gleðiboðskapurin ikki bara skuldi prædikast fyri jødum, men eisini fyri heidningum (ikki jødum) er framvegis aktuelt á sama staði, har Pætur fekk opinberingina.
Mynd:
Christian Rasmussen úr Danmark hevur verið prestur í Immanuelskirkjuni í Tel Aviv síðani 2009. Hann er giftur við Lisbeth og tey eiga fýra børn.


text:
Saturday, October 1, 2011
Jóanes Nielsen Stræti
Um nøkur ár verður møguliga onkur gøta í Havn uppkallað
eftir mær
kanska eitt skot við einum við einum einsligum lyktapela
og meðan ein gávumild bygdagenta
letur seg taka aftanífrá heilt inni í myrkrinum, har tað luktar
av pissi og mánalýsi,
sær hon knappliga mítt navn strála í glæmuni frá pelanum.
Kanska verður tað sagt um meg,
at eg var ein av teimum yrkjarunum, ið koblaði slanguna
til lívið,
hoyrdi skaldskapin duka niðri í jørðini,
strúka uppi undir himli
og dryppa sum døgg av grønum bløðum.
Verður ein gøta í Havn uppkallað eftir mær,
góða tú, sum trillar barnavogin eftir Jóanes Nielsen Stræti,
minst til:
í hesari gøtuni liggur ein respektleysur maður.
Peran var brúkilig,
hjartað ein klóta, ið reyk av brimi og hellu.
Møguliga ein nýggjur Nólsoyar-Páll,
Lenin ella Jesus
sýgur av tíni móðurligu yvirflóð.
Lat hælirnar smella á mínum mjadnum,
dansa omaná mær,
lat framtíðina rulla eftir mínum rivum.
(s.68 í Pentur)
Yrking: Jóanes Nielsen
Steinprent: Knud Odde
Posted by Listin at 12:10 PM
Labels: KP, Myndlist, Skaldskapur


text:
Um skurðviðgerð
Tú verður biðin um at møta fastandi kl. 7.30. Tað er sera umráðandi, at magin er tómur fyri skurðviðgerð. Annars er vandi fyri at spýggja undir doyvingini. Tú skalt tí einki eta 6 tímar undan skurðviðgerðini, tó kanst tú drekka 1-1½ glas av vatni ella saft 2 tímar undan doyvingini. Tú mást ikki roykja 6 tímar fyri skurðviðgerðina, tí hetta økir um slím í andaleiðini.
Sig frá í Leiðbeiningini í forhøllini, tá ið tú kemur.
Á seingadeildini verður tú móttikin og víst til rættis. Tú verður víst á eina stovu, fært klæðir og samleikaarmband og verður fyrireikað/ur til skurðviðgerðina.
Sjúkrarøktarfrøðingar á Skurðgongini taka ímóti tær og spyrja um navn, føðingardag, ovurviðkvæmi o.a. Hetta verður gjørt fyri at tryggja allar neyðugar upplýsingar um teg. Inni á skurðstovuni kemur tú at liggja á skurðlegu. Síðani verður ein plastnál, eitt sonevnt dropp, lagt í eina æðr í arminum, so at saltvatn og neyðugt medisin kann verða givið til doyvingina. Blóðtrýstmasjett verður løgd um yvirarmin, klisturmerki, elektrodur, verða sett á bringuna til yvirvaking av hjartanum. Eisini verður ein súrevnismátari settur á fingurin. Tá hetta er gjørt, er klárt at doyva til fulla ella lokala doyving - sí meir um doyving í faldara til børn og vaksin. Ymiskt er, hvussu leingi skurðviðgerðin varir.
Eftir skurðviðgerðina verður tú koyrd/ur í viðrakning til eygleiðingar. Í viðrakning liggja bæði menn, kvinnur og børn í sama rúmi. Forhang eru ímillum sengurnar. Sjúkrarøktarfrøðingur er inni á stovuni. Sjúkrarøktarfrøðingur hyggur eftir blóðtrýsti, pulsi, andadrátti, bløðing, pínu, vamli og øðrum, og um neyðugt, verður heiluvágur givin. Viðrakningartíðin kann vara frá einum til fleiri tímar. Ikki er loyvt at fáa vitjan í viðrakning uttan undir serligum umstøðum.
Dagskurð
Landssjúkrahúsið fremur fleiri smærri skurðviðgerðir. Hesir sjúklingar verða innlagdir um morgunin og útskrivaðir sama dag. Áðrenn farið verður heim av sjúkrahúsinum er tíð til at tosa við bæði lækna og sjúkrarøktarfrøðing í tann mun, tørvur er á hesum.
Um skurðgongina
Skurðgongin hevur 6 skurðstovur har umleið 3.800 skurðviðgerðir verða framdar árliga innan sergreinarnar:


text:
Tað News visti ígjár ella áðrenn kanningin bleiv sett í verk, vita øll nú, Høgni og Aksel blivu fríkendir av Kristinu Samuelsen kanningarstjóra
Tað sær soleiðis út, at alt ber til í hesari samgonguni og nú ber eisini til, at man einki veit og so gongur man leysur frá øllum sínum skyldum.
Kanningarstjórin sigur, at teir høvdu fingið upplýsingarnar, bæði ávaringar og teldupostar og høvdu teir lisið tað, so høvdu teir vita tað og skilt tað, men Høgni Hoydal hevur sagt við seg, at hann ikki skilti ávaringarnar….bla. bla. bla…..
Lort at Kristina Samuelsen ikki var kanningarstjóri í seinastu tingsetu, tí so kundi Kaj Leo Johannesen bara sagt, at hann einki visti og als onki skilti, so hevði hann eisini verið fríkendir.
Hoyr løgna svarið her og so skal ein hava álit á tí almenna:


text:
Nú Pedagogfelagið hevur lýst verkfall at vera hjá námsfrøðingum í forskúlunum, hevur verið neyðugt at umskipa virksemið nakað. Komandi dagarnar verður dentur lagdur á undirvísingarliga partin, meðan námsfrøðiligi parturin verður raðfestur aftur, tá námsfrøðingarnir koma til arbeiðis aftur.
Av tí at so nógv børn eru í forskúlanum á Glyvrum, koma børnini at vera í forskúla annanhvønn dag, soleiðis at helvtin møtir ein dag, og hin helvtin so møtir næsta dag.
Avmarkaða talið av børnum í forskúlanum á Skála hevur við sær, at forskúlin framhaldandi verður opin fyri øllum børnunum har.
Nærri upplýsingar fáast frá skúlaleiðslunum.
Runavíkar kommuna


text:
Dømi um genom-vitan
Sjúkuílegur
Ein ílega er ein sjúkuílega, um sjúkuelvandi mutatiónir koma fram í henni. Allar ílegurnar eru tí møguligar sjúkuílegur. Í familjum, har tílíkar mutatiónir arvast, er eitt størri tal av persónum við somu arviligu sjúkum, og teir verða ofta raktir á ungum aldri. Við sjúkuílegum hugsast ofta um monogenar arviligar sjúkur, tað vil siga, at tær stava frá eini mutatión í einari ílegu. Dømi upp á vanlig sjúkuílegur eru:
BRCA1 ella BRCA2: Bróst- /ovariukrabbi, lívstíðssrisiko 50-90 % / 10-60 % (bakgrundsrisiko 12-13 % / 1-2 %); týttleiki mettur at vera upp til 1% av tí danska fólkatalinum.
LDL-receptor-gen: Arvilig líkindi til æðrakálking í hjartanum, >50 % av monnum og 15 % av kvinnum við eini defektari ílegu doyggja áðrenn tey eru 60; týttleiki uml. 0,2% av tí danska fólkatalinum.
Í familjum, har man hevur illgruna um, at arviligar sjúkur finnast, bjóðar man genetiska ráðgeving á sjúkrahúsunum. Men nakrar sjúkur kunnu goyma seg, t.d. við at leypa nøkur ættarlið um, og er familjan tískil ikki vitandi um, at sjúkuílegan er í familjuni. Genom-kanningar, ið útvega dátur um alt genomið, kunnu í nøkrum førum eyðmerkja tílíkar sjúkuílegur, og kunnu harvið møguliga verða til gagns fyri tann kannaða og familjuna hjá viðkomandi. Samanumtikið metir WHO, at tað finnast útivið 10.000 sjáldsamar arviligar sjúkur, so hóast hvør einstøk er sjáldsom, eru nógv fólk ávirkað av teimum. Fleiri av hesum persónum, ið eru ávirkaðir av onkrum av hesum sjúkum, eru vitandi um ta arviligu sjúkuna, og tí vera tey longu nú boðin genetiska ráðgeving. Mett verður at umleið ein hálv promilla av fólkatalinum (í Danmark) hevur eina arviliga sjúku, skilt sum ein íleguvariantur, sum við rættiliga stórari vissu elvir til sjúku, t.d cystiska fibrosu ella Huntingtons sjúku. Fyri fleiri av sjúkunum er tó galdandi, at vit ikki vita hvønn týttleika tær hava, ella hvørja ávirkan summir ílegu-variantar hava fyri sjúkumenningina. Tí kann tað í fleiri førum vera ringt at geva eina greiða meting av, hvat tað merkir fyri tann kannaða persónin at finna eina ávísa sjúkuílegu – ella mangulin av sama. Ein neyv tulking krevur eina servitan, ið bert fáir danskir læknar hava.
Risikofaktorar
Sjúkurnar, vit líða av, eru oftast úrslit av fleiri ymiskum bæði genetiskum og ikki-genetiskum faktorum, og nevnast tí ’multifaktorielle ella komplekse sygdomme’.
Í umleið 95% av førunum av diabetes typu 2, krabbameini og hjarta-æðra-sjúkum er arviligheitin ikki stór.
Tað viðfødda sjúkulyndið er her eitt úrslit av kompleksum samanspæli millum umhvørvið og fleiri ílegur, har hvør einstøk ílega møguliga bert spælir ein lítlan leiklut. Við at kanna fleiri av hesum, meira ella minni, vanligu ílegunum samstundis, vónar man at vera førur fyri at gera eina mynd av genetisku risikofaktorunum hjá tí kannaða.
Sæð sum fyriboðan av sjúku, er oftast talan um óvissar metingar og hóvligari vandar, enn tá ið sjúkuílegur, sum eru funnar, verða lagdar til grund.
Risikofaktorarnir verða kannaðir m.a. við hagfrøðiliga at samanbera ávís frávik í arvamassanum við útbreiðsluna av sjúku og við ikki-genetiskum faktorum, sum t.d. kosti, motión og uppvakstrartreytum. Risikofaktorar greinast oftast vísundaliga, men úrslitini verða sjáldan mett sum nóg neyv til at siga nakað týðandi um sjúkuvandan hjá einstaka persóninum. Tær kanningar, ið fleiri privatir útbjóðarar brúka, verða oftast brúktar til at eyðmerkja risikofaktorar heldur enn sjúkuílegur.
Frágreiðsla av arviligum risikofaktorum frá genom-kanningum (demo-versjón frá ”DecodeMe”). Vandafaktorarnir hjá tí kannaða verða frágreiddir relativt til gjøgnumsnittið og sum lívstíðsrisiko fyri 48 sjúkur og brek, t.d. fiti, hjartastopp, Alzheimers, blørukrabba, og til tær familjur, ið hava lyndi til at blíva skallutar. Tað finnast leinki til viðkomandi vísindaligar bókmentir undir hvørjari sjúku. ”23andme” er ein annar stórur útbjóðari av genom-kanningum, men harumframt finnast fleiri útbjóðarar við ymiskum framleiðsluvørum.
Upprunalig kelda: Det Etiske Råd http://www.etiskraad.dk/etiske-temaer/genteknologi/publikationer/baggrundsrapport-om-genomundersoegelser-2012


text:
Orð og lag: Jóan Jakku Guttesen
Her standi eg í havnargøtum og lýði á
Meðan hinumegin vegin
stendur kinnreyð og fegin
Hon og sigur frá
um hin stóra dagin, tá ið hon friðin fann,
og eg hugsi við mær sjálvum
at tann friðin sum eg átti
tók hon við sær tá
Fyrr sang hon sangir um kerligheit
um erotikk yvirhøvur
nú syngur hon um ta stóru herligheit
sum hon fann millum systrar og brøður
Hennara mjúka rødd ein kaldan vetrardag
vekir minnir, sum eg royni
krógva burtur, men eg gloymi
bæði tíð og stað.
Hómi annan sang og onnur eygnabrá
og eg hugsi við mær sjálvum
at eg havi altíð verið hálvur
líka síðan tá


text:
Nokk er nokk - almennurfundur á Hotel Skálavík mikukvøldið 25. apríl kl. 18:30
Skatta- og avgjaldsøðin liggja sum okið á føroysku familjunum og vinnulívinum. Mikukvøldið 25. apríl kl. 18.30 bjóðar Sandoyar Fólkafloksfelag til almennan fund í Hotel Skálavík undir yvirskriftini “Nokk er nokk”.
Sambært lokalfelagnum hjá Fólkaflokkinum í Sandoynni eru eitt ótal av skattum og gjøldum løgd á alt samfelagið seinastu tíðina.
- Sitandi samgonga hevur lagt eitt ótal av gjøldum á føroysku familjurnar og vinnuna. Millum gjøldini, sum samgongan hevur lagt á, eru bensin- og dieselavgjald á akfør, avgjald á smyrjiolju, vektgjaldið á akfør hækkar, heilsutrygdargjaldið, tinglýsingaravgjaldið, umhvørvisavgjald, eykaskatt til barsilsskipan og samhaldsfasta og kringvarpsgjald, sigur Sandoyar Fólkafloksfelag.
- Ætlanin nú er at hækka gjaldið til Samhaldsfasta einaferð enn. Talan er um fleiri hundrað milliónir krónur hvørt ár. Harumframt eru fleiri hundrað milliónir í gjøldum lagdar á fiski- og alivinnuna. Henda skatta- og avgjaldsøði liggur sum okið á føroysku familjunum og er eisini ein vinnufíggindaligur politikkur, sum kemur at kosta vælferð í framtíðini, sigur felagið.
Fundurin byrjar klokkan 18.30. Jørgen Niclasen, formaður Fólkafloksins, Jacob Vestergaard, løgtingsmaður, Brandur Sandoy, varatingmaður og Marita Rasmussen, Vinnuhúsið luttaka.
Sandoyar Fólkafloksfelag


text:
ÚRSLITIÐ AV LANDSSEYÐASÝNINGINI 2017
Fríggjadagin 24. novembur 2017 vóru úrslitini av árligu landsseyðasýningini kunngjørd á Búnaðarstovuni í Kollafirði. Har vóru virðislønir latnar til vakrastu veðragjólingarnar, veturgomlu veðrarnar og eldru veðrarnar.
Á hvørjum heysti eru seyðasýningar úti um landið, har sýnarar døma seyðin og velja teir vakrastu seyðirnar, sum síðani verða sýnaðir av útvaldum sýnsmonnum frá Búnaðarstovuni. Teir ferðast um landið og sýna hesar seyðir. Somuleiðis taka teir myndir og videofilm av seyðunum. At enda verður so avgjørt, hvørjir seyðir eru ávikavist nr. 1, 2 og 3 í hvørjum av bólkunum: Veðragjólingar, veturgamlir veðrar og eldri veðrar.
Avgerðin
Úrslitini fyri 2017 blivu almannakunngjørd fríggjadagin 24. november 2017 á einum tiltaki á Búnaðarstovuni, har gott 100 áhugaði vóru komin saman. Tiltakið byrjaði við, at Tróndur Leivsson, stjóri bjóðaði vælkomin og helt vælkomurøðu, og síðan var sum vant felagssangur. Rólvur Djurhuus, landbúnaðarráðgevi segði nøkur orð um seyðasýningar og hvønn týdning, tær hava. Ari Johanneson vísti video av luttakandi seyðunum, og Birna Mørkøre, landsdjóralækni hevði framløgu um støðuna við ridluskriða í dag. Eftir kaffisteðgin fortaldi Tummas Marni Joensen um felagsskapin í eini óðalsbygd. Endað varð við, at vinnandi seyðirnir vóru avdúkaðir, og Jacob Vestergaard handaði vinnarunum steyp.
Sum nakað nýtt, hava tríggjar fyritøkur, sum selja seyðafóður, valt at stuðla landsseyðasýningini við at lata seyðafóður o.a. sum virðisløn til nr. 1, 2 og 3. Stuðlarnir eru MBM, Borg og Jógvan Weihe.
Úrslitini vóru hesi:
Veðragjólingar:
- 1. VirðislønTummas í Niðristovu, Vestmanna, Heygahagi, innara helvt
- 2. Virðisløn Sørin Petersen, Viðareiði, Eystur við Egg
- 3. Virðisløn Thorvald Lützen, Syðradalur S, Syðradalshagi, syðri partur
Veturgamlir veðrar:
- 1. Virðisløn Esmar Sørensen, Viðareiði, Úti í Líð
- 2. Virðisløn Búnaðarstovan, Kollafjørður, Heygshagi
- 3. Virðisløn Sólfinn Kjærbo, Sumba, Eystari Húshagi
Eldri veðrar:
- 1. Virðisløn Jákup Jacobsen, Syðrugøta, Fyri Handan Eið, Heiðar
- 2. Virðisløn Thorvald Lützen, Syðradalur S, Syðradalshagi, syðri partur
- 3. Virðisløn Øssur Andreasen, Kvívík, Frammi í Haga
Videoupptøkur av øllum seyðunum og myndir av vinnandi seyðunum og frá tiltakinum, har steypini vórðu handaði, síggjast undir: Seyður - Seyðasýningar - Landsseyðasýningin 2017« Aftur


text:
Ongin hassj-flokkur herfrá!
Lat meg sláa tað fast, við kvestum og spískaðum stáldragarum, at Hallur Hjalgrímsson Djurhuus ikki hevur í hyggju at seta á stovn ein hassj-flokk sum in.fo leggur upp til. Haldi at áðrenn tey misstolka tað eg, Hallur Hjalgrímsson Djurhuus, segði í Góðan morgum Føroyar á KVF, kundu tey líka sett seg í samband við meg, fyri at fingi av ella ásanna, um tað var so. Hallur Hjalgrímsson Djurhuus vil hava løgtingi at gerða tað sum er rætt at gera, hvørt sum eitt minimum er at legalisera kannabis sum heilivág.
Vit liva í dag í einum landi, sum stillar illa sjúk fólk fyri dómstólar; tað er sjálvsagt Klaksvíks kvinnuna, Gunnvá Tróndardóttir Joensen ið eg sipi til her, fyri at hava innflutt 25 sjokolátabønir úr Danmark við kannabis í, og tað er ikki ok. eg haldi, at hassj er eitt ljótt umboð fyri eina so vakra og hjálpsama plantu, sum kannabis plantan er.
Tá tað er sagt, so haldi eg eisini, at hassj er ein andstyggjilig avleiðing av einum kannabis forboði sum ongantíð hevur, og ongantíð fer at rigga.
Einasta gongda leiðin er at avkriminalisera, regulera og síðani legalisera kannabis plantuna. Sum støðan er nú, ger forboði tey sum nýta tað til kriminell, og ger tey sum innflyta tað til millióningar; er tað ok? Eg eri sjálvur í tí “hepnu” støðu, at tað rúsevni eg innímillum nýtið, longu er legalt.
Eg sipi til alkohol, og eg kann keypa og nýta tað tá og sum tað passer mær. Og okkurt er sum sigur mær, at tað eisini er “yndis” rúsevni hjá nógvum av teimum sum sita á okkara høga tingi, tí alkohol-lógávan verður við jøvnum millumbilum liberalisera enn meiri. Eisini er tað eitt rúsevni ið hevur nógvar lagnur uppá samvitskuna, og hevur lagt nógvar familjur í skeljasorð. Haldi ikki at nakar kann siga tað um kannabis, banni hevur.
So tá nógv av teimum sum sita á tingi, tosa um at fólk kunnu gerast bundin av kannabis, so síggi eg tað sum fávitsku, eitt “spæl fyri gallarínum”, og dupult moralskt sum dagurin er langur. Tey eru líka bundin av alkoholi, sum vanligi rekreativi brúkarin av kannabisi, er av sama.
Haldi nú uppat við dupultmoralinum og vrøvlinum, og gerði tað tit eru vald til, gerði tað sum er sømiligt og rætt at gera ... um ikki annað so í hesum málinum.
Við virðing
Hallur H. Djurhuus


text:
Ymisk evni verða á Vinnudegnum 2016 viðgjørd og lýst við fyrilestrum frá bæði føroyingum og útlendingum. Eisini verða Ársins Virki og Ársins Átak kosin.
Føroya Arbeiðsgevarafelag skipar fyri Vinnudegnum, sum er hátíðardagurin hjá føroysku vinnuni, har umboð úr vinnuni savnast til áhugaverdar fyrilestrar og samveru. Norðurlandahúsið er aftur í ár karmur um Vinnudagin, har vinnan kann fáa íblástur til framtíðar virksemi, umframt at møguleiki er at hitta kundar, veitarar og samstarvsfelagar í óformligum umhvørvi.
Maria Strømme, er altjóða viðurkendur professari í nanotøkni, og hon fer at halda fyrilestur um, hvussu nanotøkni í dag fremur týðandi samfelagsbroytingar – bæði í vinnuligum og privatum høpi. Maria Strømme hevur drúgvar royndir innan granskingarheimin, og hon hevur eisini granskingarroyndir innan vinnuligt virksemi. Saman við sínum granskaratoymi hevur Maria til dømis framleitt eitt algubattarí, sum er umhvørvisvinarligt, metalfrítt og slógbrótandi. Nanotøkni skapar møguleik fyri burðardyggari vinnu, heilsugeira og samfelag í síni heild, sigur Maria Strømme.
Michael Lemner, er stjóri í TimTam Consulting, og hann fer at greiða frá, hvussu fyritøkur gangnýta talgilding, og hvussu fyritøkur fyrireika seg til krøv og keypimynstur frá framtíðar kundanum. Michael Lemner hevur í nógv ár arbeitt fyri fleiri altjóða fyritøkur, m.a. H&M, og hann fer á Vinnudegnum eisini at tosa um, hvussu fyritøkur fáa atgongd til tann altjóða marknaðin.
Triði fyrilesturin verður við Pætur Smith Clementsen, tekniskum stjóra í Fótbóltsambandi Føroya. Pætur hevur ábyrgd av ítróttarliga partinum í Fótbóltsambandi Føroya og arbeiðir í dagligum samstarvi og samskifti við fleiri áhugabólkar. Á Vinnudegnum fer Pætur at halda fyrilestur um, hvussu til ber at fremja broyting og menning í sínum virksemi. Harumframt fer hann eisini at greiða frá, hvat motiverar fólk og týdninginum av virkismentan, tá arbeitt verður við at broyta mannagongdir og flyta mørk.
Høgna Djurhuus kenna vit sum bersøgnan tíðindamann. Hann fer at hugleiða um føroyskt vinnulív, virki og leiklut. Høgni er kendur fyri sín hvassa penn og fyri sínar rámandi orðingar, og hann varpar ljós á føroyskt vinnulív frá tí skeiva og skemtiliga vinklinum.
Vælkomin til Vinnudagin 2016
Skrá til Vinnudagin 2016 sæst her


text:
Limaskapur
Uttan limir er onki felag. Sjálvt um TB hevur nógvar limir, bæði íðkandi og hvílandi, er tørvur á enn fleiri. Tað er okkara vón, at tey, sum ikki eru limur í TB, tekna seg sum limir í felagnum. Ætlanin er, at tey, ið gjalda limagjald i árinum 2018, fáa eitt limakort tá limagjaldið er goldið.
Hvílandi limir
Limagjaldið sum hvílandi limur í Tvøroyrar Bóltfelag skal gjaldast á Holdsport.dk
Til ber at gjalda umvegis hetta leinkið.
Íðkandi limir
Íðkandi limir skulu nýta Holdsport, les meira her.


text:
Konsert Listastovuni í Miðvági í kvøld kl. 20
mentan02-02-2018 - 17:39 - Jóanis Nielsen
- KONSERT við sangií Listastovuni í Miðvági - "TÓNAR" úr Vágum og Ingibjørg, Ernst og Ólavur - fríggjakvøldið 2. februar kl. 20.00 -
Ingibjørg Hansen, sopran, Ernst Sondum Dalsgarð, tenor og Ólavur Jakobsen, gittar, saman við Ungdómskórinum TÓNAR, syngja og spæla kendan og spennandi ókendan tónleik. Vit fara at hoyra operaariur, fólkslig løg og føroyskar sangir.
Unga songkvinnan Ingibjørg, hevur bergtikið við síni kláru, sterku rødd. Ein sannur gimsteinur, sum høgdur úr helluni í Mikladali, har ið hon er ættað.
Ernst kenna vit úr óteljandi høpum. Bæði í løttum leiklutum, men eisini í størri og krevjandi uppgávum á Kongaligu Operuni í Keypmannahavn.
Orkesturtónleikin hevur Ólavur lagt til rættis fyri gittara, og bindur hann tónleikaliga partin saman við meistarliga gittarleiki sínum.
Hetta við góðum stuðuli frá Ungdómskórinum TÓNAR úr Vágum, ið Katrin Jørgensen stjórnar.
Nógv verður gjørt burturúr, so fólk fáa eina lætta og forvitnisliga uppliving úr sangheiminum.
Konsertin varir ein tíma. Øll eru hjartaliga vælkomin.
Atgongumerki fáast til keyps við dyrnar í Listastovuni innan konsertina fríggjakvøldið 2. februar kl. 20.
Børn undir 16 ár hava ókeypis atgongd.
Konsertin verður stuðlað av Konsertfelagnum


text:
Reglulig fyribyrgjandi kanning fyri lívmóðurhálskrabba
Kelda: LS
Allar kvinnur í aldursbólkinum 25-60 ár fáa bjóðað regluliga fyribyrgjandi kanning fyri lívmóðurhálskrabba. Hetta verður gjørt við einari einfaldari kanning hjá kommunulæknanum. Endamálið er at diagnostisera forstig til lívmóðurhálskrabba og kunna veita viðgerð skjótast gjørligt.
Um lívmóðurhálskrabba
Krabbamein í lívmóðurhálsinum rakar oftast kvinnur í bestu árum, og tað kemur meira enn so fyri hjá ungum kvinnum eisini. Kyknubroytingar kunnu vera til staðar leingi, áðrenn tær broytast til veruligt krabbamein. Tað ber til við einari einfaldari kanning hjá kommunulæknanum at taka eitt sindur av slími við lívmóðurmunnan til kanningar fyri kyknubroytingar. Leingi áðrenn nakað sæst við berum eygum, kunnu vera broytingar í kyknunum, sum bert síggjast við sjóneyku. Tí verða kvinnur í nevnda aldursbólki vanliga innkallaðar triðja hvørt ár.
Hvør kann kannast
Allar kvinnur í aldursbólkinum 25-60 ár fáa innkallingarbræv frá Landssjúkrahúsinum triðja hvørt ár við eini áminning um, at tíð er til nýggja kanning hjá egnum kommunulækna. Tú ringir sjálv til kommunulæknan og biður um eina tíð. Hevur tú ikki fingið innkallingarbræv, eigur tú at ringja til Landssjúkrahúsið á tel. 304500 og biðja um patologisku deild. Har skalt tú gera vart við, at tú ikki fært innkallingarbræv.
Hvussu gongur kanningin fyri seg?
Kommunulæknin skavar eitt sindur av slími við lívmóðurhálsmunnan við eini lítlari bust. Tú fært ikki ilt av hesum. Í slíminum finnast kyknur. Kyknuroyndin verður send til patologisku deild á Hvidovre sjúkrahús til kanningar.
Hvussu fært tú svar?
Svarið verður sent aftur til tín kommunulækna og avrit til patologisku deild á Landssjúkrahúsinum. Tú og kommunulæknin avgera hvussu tú fært svarið.
Hvat vísur svarið?
Normalar kyknur
Tær flestu kanningar vísa normalar kyknir. Tað merkir at tú fært bræv við áminning um nýggja kanning triðja hvørt ár.
Sí innkallingarbræv 3. hvørt ár her
Óegnað kyknuroynd
Tað merkir, at ov fáar kyknir vóru í royndini, ella at tilfarið varð ov blóðugt. Kanning má í slíkum føri gerast av nýggjum.
Sí innkallingarbræv um nýggja kanning, orsakað av ikki nøktandi tilfari her
Kyknubroytingar
Tá víkja kyknurnar frá tí normala, og síggja øðrvísi út. Orsøkin kann verða bruni, irritatión, eftir føðing ella annað.
Slíkar broytingar verða býttar upp í undanstigini: lætt, miðal og høgt stig. Hesi stig kunnu krevja ávikavist hálvt ára kanning hjá kommunulækna, 1 ára kanning hjá kommunulækna ella kanning hjá gynækologi. Við kanning hjá gynækologi sendir kommunulæknin eina ávísing til Landssjúkrahúsið.
Sí innkallingarbræv viðvíkjandi 1/2 - 1 ára kanning her
Ivast tú í, nær tú seinast hevur verið til kanning, ber til at ringja á tel. 30 45 00 til Landssjúkrahúsið og spyrja teg fyri, biðj um Patologisku deild, lokal. nr. 5604.
Kvinnur uttanfyri aldursmarkið kunnu altíð sjálvar biðja kommunulæknan um at verða kannaðar fyri kyknubroytingar í lívmóðurhálsi.
Meir um screening
Meir um screening fyri lívmóðurhálskrabba kann lesast á hesum síðum hjá Landssjúkrahúsinum, Sundhedsstyrelsen og á Region Hovedstaden


text:
Í morgun føldi eg meg ikki so væl, helt eg hevði fingið influenze. Meðan eg føldi meg soleiðis hugsaði eg hvussu skroytulig vit menniskju eru. Tað fóru nógvir negativir tankar ígjøgnum meg hesa løtu, og hugsaði eg eisini hvussu lætt tað er at falla í fátt, um tú ikki hevur rætta hugburðin, og ikki minst um tú hevur góðan uppbakning frá tínum baklandi.
So ringdi Páll Sólstein og spurdi um vit ikki skuldu fara ein rennitúr. Uttan at hugsa stórvegis, og tað var eisini gott, so avráddu vit at møtast í Intersport kl. 14:30. Páll skuldi geva Rana Nolsøe boð, tí hann skuldi við eisini.
Sum klokkan nærkaðist, at vit skuldu møtast, gjørdist veðrið eitt sindur illfýsi. So komu teir negativu tankarnir aftur, og eg hevði bestan hugin at avlýsa, kom at hugsa støðuna hjá mær í morgun. Royndi at finna røttu undanførðslurnar fyri ikki at fara.
Eg vildi ikki ringja til Páll og skuffa hann, so uttan at hugsa ringdi eg til Rana fyri at lodda dýpi, við tí fyri eyga at Rani kanska hevði hugsa tað sama sum eg, og kanska vildi avlýsa túrin í dag.
Tað eg ikki hevði hugsa yvir tá eg ringdi til Rana er at hann jú av lindi er mega positivur, so hansara fyrstu orð tá eg tosaði um veðrið og avlýsing vóru ”vit bakka fanin ikki fyri veðrinum”.
Vit møttust í Intersport kl. 14:30. Páll og Rani vóru longu komnir tá eg kom. Vit fingu ein fínan túr út í Oyrar, har práti gekk lystiliga, og veðrið tosaði eingin um.
Dagbókin 3. desember 2012
Í morgun føldi eg meg ikki so væl, helt eg hevði fingið influenze. Meðan eg føldi meg soleiðis hugsaði eg hvussu skroytulig vit menniskju eru. Tað fóru nógvir negativir tankar ígjøgnum meg hesa løtu, og hugsaði eg eisini hvussu lætt tað er at falla í fátt, um tú ikki hevur rætta hugburðin, og ikki minst um tú hevur góðan uppbakning frá tínum baklandi.


text:
“Nú fór so framvið okkum enn eitt ár”, yrkti skaldið NePtuN í einum av kendu nýggjárssangunum, sum altíð átti innivist á nýggjársveitslunum, sum fyrr var fastur táttur á nýggjársskránni í Vági. Broytingartíðir hava ført við sær, at nýggjársveitslan í dag er eitt minni, men aðrir tættir eru komnir í staðin, sum á sín egna hátt hava ríkað Nýggjárshaldið í Vági.
Um fáar tímar legst árið 2017 afturum bak. Árið 2017 legst afturat rúgvuni av árunum, sum okur í felag og hvør í sínum lagi fara at minnast aftur á. Nøkur okkara fara at minnast árið sum eitt gott ár við ríkum minnum, meðan onnur fara at minnast á 2017 við sorgblídni, sum árið, har tey mistu ein av sínum kæru.
Nýtt býráðsskeið byrjað
Í kommunalum høpi hevur 2017 verið eitt spennandi ár. 1. januar 2017 tók nýtt býráð við eftir kommunuvalið í november 2016. -Og hóast eitt býráð altíð byggir á lunnar, sum undanfarin býráð hava lagt, so hevur nýggja býráðið sett á skrá eina røð av spennandi og mennandi verkætlanum, sum fara at mynda kommunala virksemi komandi árini.
Seinastu árini hevur býráðið arbeitt miðvíst við at gera grundleggjandi dagføringar kring allan býin. Dagføringar av miðbýnum, av vegakervinum, gongubreytum og gøtuljósum. Dagføringar og nýgerð av drekkivatns- og spillvatnsskipanini. Dagføring og nýgerð av kommunalum bygningum.
Fokus er eisini sett á, at Vágs kommuna skal verða ein rein kommuna. Gomul, illa farin og óbrúkilig hús eru tikin niður og miðvís átøk eru gjørd fyri at rudda upp kring allan býin. Hesi átøk eru átøk, sum okur øll mugu verða partur av – og øll kunnu eisini gera mun, ung sum gomul.
Býráðið hevur komandi ár valt at raðfesta fleiri ymisk øki, sum hava til endamáls at gera tað enn betur at verða borgari í Vágs kommunu, bæði hjá børnum og ungum, hjá barnafamiljum, miðaldrandi, og hjá eldru ættarliðunum. Hesi viðurskifti eru umrødd í samband við fíggjarætlanina hjá Vágs kommunu fyri 2017.
Greitt er, at alt kann ikki gerast í senn og í einum, men við smáum miðvísum fetum á røttu leið koma okur fram á mál.
Miðvísa arbeiðið at skapa eitt gott stað at búgva tykist eisini hava við sær ávís úrslit, tí fólkatalið í Vágs kommunu er vaksið við umleið 70 fólkum síðan á heysti 2013, soleiðis at okur í dag telja umleið 1.365 fólk í kommununi.
Vinnan í framgongd
Í vinnuligum høpi er tað ein avbjóðing fyri okkum kring Vágsfjørð, at vinnuliga virksemi á flakavirkinum og av fiskiskipum við keiina í Vági, sum í áratíggju var partur av grundarlagnum hjá nógvum húsarhaldum her á leiðini, er farið í søguna.
Men har ein hurð fer aftur, eiga okur at hava í huganum, at aðrar latast upp og geva nýggjar møguleikar.
-Og okur hava jú her á staðnum sera dugnaligt vinnulív, sum ár um ár mennist, gongur nýggjar leiðir og harvið eisini hevur tikið ábyrgd og átikið sær virknan leiklut í at tryggja ein part av okkara lívsgrundarlagi.
Tað er eisini sjón fyri søgn, at ungar kreftir leggjast afturat lokala vinnulívinum. Nýggj andlit gerast sjónlig í kendum vinnum, samstundis sum nýggjar fyritøkur og nýggjar vinnur síggja dagsins ljós í nærumhvørvinum, og geva fólki og fakbólkum nýggjar møguleikar – og hetta gleðast okur øll um.
Tað er hugaligt at síggja, at nýtt virksemi verður skapt í gamla Polarfrost, sum verður um- og nýbygt til eitt nýmótans kryvjivirki. Og tað kennist eisini fløvandi, tá vinnufyritøkur skapa nýtt lív og nýggjar møguleikar í verandi kørmum og á tann hátt breiðka um vinnuliga grundarlagið, samstundis sum virðiligt innihald aftur kemur í nýgjørdar “gamlar” bygningar.
Kommunan kann ikki taka lut í vinnuligum virksemi, men roynir tó eftir førimuni at skapa so góðar karmar fyri vinnuna sum tilber, soleiðis at felags átøk kunnu skunda undir økt virksemi her á leiðini – vinnuni og fólkinum at frama.
Nýggir møguleikar og nýggjar leiðir
Kommunan hevur seinastu árini eisini roynt at verið ein virkin viðspælari, tá lunnar eru lagdir undir nýggja vinnu í nærumhvørvinum.
Upplivingarvinnan – sum fevnir um alt frá ferðavinnu, til ítróttarvinnu, til ítrótta- og upplivingarskúlar, og um mangt annað – telist millum skjótast vaksandi vinnur í Heiminum. Tað er tí heldur ikki av tilvild, at sterkt fokus er á at skapa nýggjar møguleikar fyri júst hesari vinnuni í Vági.
Á ferðavinnuøkinum eru Smátturnar við Laksá og kampingøkið á Eiðinum, saman við øðrum uppraðfestingum á ferðavinnuøkinum, av stórum týdningi fyri framtíðar møguleikar innan ferðavinnuna. -Og tað er eisini púra greitt, at neyðugt verður við nógv fleiri gistingarmøguleikum í Vági, bæði nýbygging av fleiri smáttum/summarhúsum og “nýggjum” songjarplássum í verandi húsum. Stórur møguleikar eru í bæði Ból & biti (Bed & Breakfast) og í útleigan av húsum umvegis Visit Suðuroy og AirBnB.
Eitt økt tal av ferðafólki setur eisini krøv til aðrar tænastur og onnur tilboð, bæði á matstovum og kafe’um, og krøv um fleiri upplivingartilboð til vitjandi.
Hendan táttin fara okur í felag at taka upp fyrst í komandi ári.
Við dagføringum av Ítróttarøkinum á Eiðinum, nýggju umstøðunum í Páls Høll og Marghøllini, fara okur í Vági at fáa framúr tilboð og møguleikar til fyrimuns fyri okkara egnu ítróttarfeløg og -fólk. Men okur hava við hesum eisini skapt møguleikar til onnur ítróttarfeløg, -lið og -fólk og ikki minst møguleika fyri størri ítróttartiltøkum. Hetta skapar møguleikar fyri øktum virksemi, sum eisini røkkur inni í ferðavinnuna og førir við sær fleiri gistingar, meiri virksemi á matstovum og kafe’um og ikki minst tørv á útferðum í fjøru, á sjónum og í haga og bjørgum.
Lokalt eru fleiri fyritøkur sum royna at lofta hesum – og møguleikar eru eisini hjá fleiri at leggjast afturat. Eisini hendan táttin fara okur at umrøða eftir ársskiftið.
Við Ítróttaháskúlanum í Suðuroy, sum helst er ein tann mest spennandi skúlin, ið stovnaður er í Føroyum í nýggjari tíð, er nýtt annarleiðis lív komið í býin. Tað er lívsgevandi at síggja lið av skúlanæmingum á ferð í nærumhvørvinum undir leiðslu av kønum undirvísarum, sum eisini hava leitað sær leiðina til Vágs.
Við heyst-, vár- og ársskeiðum har ung fáa upplivingar fyri lívið, er ein leinkja knýtt til hesar ungdómar, sum fer at fylgja teimum gjøgnum alt lívið – og teirra søgur úr Vági fara at verða sagdar víða um. Við hesum er Ítróttaháskúlin eisini vorðin ein av okkara týðandi ambassadørum, sum dregur ungdómar úr øllum landinum og uttan úr heimi til Vágs – og á hendan hátt verða knýtt nýggj sambond millum Vág og umheimin.
Ítróttaháskúlin gongur eini spennandi framtíð í møti har nýggir karmar verða skaptir, og árið 2018 fer eisini at føra við sær, at tað gerst uppaftur meiri spennandi at koma til Vágs á Ítróttaháskúlan í Suðuroy.
Góðar vónir til 2018
Um fáar tímar bjóða okur nýggja árinum vælkomnum – og góðar vónir eru til 2018. Vónir um nýtt vinnuligt virksemi og vinnulig átøk, sum fara at skapa økt virksemi kring fjørðin og í allari oynni. Vónir um at nýggju møguleikanir á ítróttar, skúla, og mentanarøkinum fara at skapa bæði økt virksemi og gera tað enn meiri spennandi at búleikast her á staðnum. Vónir um at tær raðfestingar kommunan hevur valt at gera, eisini fara at avspeglast í einum betri trivnaði borgarunum at frama.
Heimskenda Nýggjárshaldið í Vági
Seinastu dagarnir hevur stórt lið av fólki kring allan býin hjálpt til at fyrireika stórslidna Nýggjárshaldið í Vági, sum ikki bara er kent kring allar Føroyar, men eisini úti í stóru verð.
Tað er eisini við stóltleika, at okur kunnu staðfesta, at vitjandi úr bæði USA, Fraklandi, Týsklandi, og Italia, sum onki tilknýtið hava til Vág ella Føroyar, eru komin langa leið at uppliva Nýggjárshaldið í Vági. Afturat hesum gestum er eisini stórur riðil av familjum, vinum og kenningum úr grannalondunum, sum aftur í ár hava leitað sær til Vágs á ársins síðstu nátt.
Nýggjárshaldið í Vági er onkursvegna vorðið ein av okkara ímyndum. Men onki kemur av sær sjálvum! Hjartans tøkk til tykkum, sum stungið út í kortið fyri fleiri enn 50 árum síðani, og til tey nógvu hundraðtals fólkini sum síðani og framvegis í dag leggja tíð og orku í at gera Nýggjárshaldið í Vági til nakað heilt serligt.
Ein av drívmegunum handan Nýggjárshaldið er kenslan av at verða partur av einum felagsskapi, sum virkar fyri nøkrum góðum. Tað fløvar at taka felags lógvatøk og saman lyfta tungar byrður. Samanhaldið gerst gott og kenslan av at eiga heima gerst sterk.
– Og júst samanhaldið, felagskenslan og kenslan av at eiga heima er so avgerandi fyri framtíð okkara her á staðnum, tí sum H.C. Jensen, gamla skúlastjóranum í Janderup í Vestjútlandi, plagdi at siga:
Ongin dugir alt !
Men øll duga og kunnu okkurt !
Og í felag kunna okur næstan alt !
Øllum verður ynskt eitt gott og eydnuberandi nýggjár, við takk fyri tað brátt farna árið.
Dennis Holm, borgarstjóri
Vágs kommuna


text:
Landsliðið – og borðsetingin – á Føroyska OL-landsliðnum 2010, er hendan:
- IM Helgi Dam Ziska (2439)
- IM John Rødgaard (2352)
- Olaf Berg (2274)
- FM Carl Eli Nolsøe Samuelsen (2262)
- Jóan Hendrik Andreasen (2217)
Liðleiðari verður, eins og í OL 2006 og 2008, Finnbjørn Vang.
Hetta er á 19. sinni, at Talvsambandið sendur landslið til Olymisku leikirnar í talvi, síðani altjóða limaskapin og viðurkenningina í 1970.
Og sjálvsálitið á landsliðnum hevur neyvan verið størri, nú lagt verður til brots í Russlandi. Í OL í Dresden 2008 fekk liðið sera góða plasering, við einum 61. plássi í kapping við heili 146 tjóðir. Eitt nú endaði Føroyar frammanfyri krútsterku grannarnar fyri vestan, Ísland. Og í 2009 vann landsliðið Gull í EM fyri smátjóðir, uttan at tapa eitt einasta talv.
Manningin:
- Føroya sterkasti telvari nakrantíð, IM Helgi Dam Ziska, er á 3. sinni til OL, hóast bert 20 ára gamalur og vísir framhaldandi framgongd og úrslit.
- Mr. OL – IM John Rødgaard – luttekur á 13. olympiaduni og sýnist, uttan undantak, ein tryggur skansi fyri liðið á ovaru borðunum. Í veruleikan er tað áhugavert at staðfesta, um John ikki er ávegis at skriva seg í søgubøkurnar viðv. OL-luttøku.
- Olaf, Carl Eli og Jóan Henrik luttaka á 2. sinni til OL.
- Telvarar fegnast stórliga um, at stórtalentið, verandi Føroyameistari, Olaf Berg, av álvara ger um seg, inspireraður og motiveraður.
- Fide-meistarin, Carl Eli N. Samuelsen hevur, stútt og støðugt, ota seg upp á talvtindin, ímillum teir bestu í Føroyum. Eftir at hava verið 2. reservi til fyrstu OL-luttøkuna í Calvia 2004, har skoran var 50%, er tíðin búgvin til at vera ein partur av stammuni á liðnum.
- Jóan Hendrik Andreasen er, aftur hesuferð, jokarin á liðnum. Er ísakaldur, tá á stendur – fær úrslit – og borðreiddi við sera góðum úrsliti, tá hann í Dresden 2008, skoraði heili 61%.
Ein sera spennandi hópur og samanseting, har telvararnir hava havt týðandi leiklut í borðsetingini.
Ongin ivi um, at mótstøðan verður hørð, men aftur hesuferð er árræði í hásæti, at røkka úrslitum. M.a. luttaka í OL 2010: 247 stórmeistarar (GM) og 160 aljtóða meistarar (IM) – heimselitan er savnað á einum stað.
Føroyar er seedað nr. 79 av 159 tjóðum, t.v.s. júst um miðjuna. Til samanberingar kann nevnast, at Noreg, við heimsins sterkasta telvara í løtuni, við GM Magnus Carlsen á odda, er seedað nr. 26, Svøríki (35), Danmark (44), Ísland (53), Finland (59), Skotland (61) og Írland (73). Russland er aftur hesuferð stórfavorittur at vinna OL, men bæði í 2006 og 2008 streyk Armenia við gullinum, hóast landið er av teimum smáu, við uml. 3,2 mió. íbúgvum. HM-heitini hjá Tigran Petrosjan (1963-1969) hevur givið telvingini heilt serligan – ja, nærum kultstatus – í Armenia.
Telvað verða 11 umfør, har liðið verður mannað við 4 telvarum hvørt umfarið.
Fyrsta talvið verður telvað komandi týsdag.
Boðað er frá, at øll talv verða send LIVE eins og í Dresden 2008. Vónandi fer hetta at hepnast væl, soleiðis, at vit øll – leik fyri leik – fylgja okkara monnum, tá teir umboða føðilandið og okkum øll til Talv OL 2010.
Leinkja til kappingarsíðuna: HER
Fleiri OL-tíðindi: HER


text:
Landsstýrismaður misrøkir landsins áhugamál
Altjóða politikkur -
Í dag hevur landsstýrismaðurin í uttanlandsmálum gjørt Føroyum fyri skommum
Tá ið landsstýrismaðurin í uttanlandsmálum er sintur inn á danskar politikarar, skrivar hann sonevndar kronikkir ella tíðargreinar í Sosialinum.
”Tíðargreinin” í Sosialinum í gjár skuldi helst vera okkurt slag av priki til uttanríkisráðharran, Anders Samuelsen.
Poul Michelsen vil jú ikki góðtaka, at uttanríkispolitiska heimildarlógin, ið er samtykt av Føroya Løgtingi, setur mørk, hóast Føroyar hava framúr víðar heimildir á uttanríkisøkjum, ið viðvíkja Føroyum.
Helst er farið út um mark í einum altjóða sáttmála, sum landsstýrismaðurin nú velur at kalla ”yvirlýsing”.
Fornermilsið hjá landsstýrismanninum gjørdi í dag Føroyum fyri skommum á ráðstevnuni um arktis, ið nevndist: International High-Level Conference “The SDGs in the Arctic: Local and Global Perspectives”.
Landsstýrismaðurin vildi ikki møta á ráðstevnuni, sum Føroyar, Grønland og Danmark skipaðu fyri í Keypmannahavn um arktisk áhugamál hjá teimum trimum londunum.
At áhugin fyri arktis er stórur, sást á luttøkuni. Nógvar av heimsins tjóðum luttóku og vóru forvitnar eftir at frætta um áhugamál Føroya í arktis.
Tjóðirnar – umframt umboð fyri ST – fingu tó einki at vita, tí landsstýrismaðurin vildi ikki møta. Hann boykottaði ráðstevnuna, og tað kann als ikki góðtakast. Landsstýrið umboðaði ikki Føroyar á ráðstevnuni, og tað líkist ongum.
Landsstýrið – og serliga landsstýrismaðurin í uttanlandsmálum – má nú taka seg saman, og røkja landsins áhugamál.
Bárður S. Nielsen


text:
Kelda: sev.fo
Elkundin kann í framtíðini síggja seg sjálvan bæði sum kunda og elframleiðara. SEV hevur slóðað fyri eini nýggjari skipan, har kundin – umframt at keypa elorku frá SEV – eisini kann framleiða elorku inn á elskipanina. Kundin verður sostatt ein “prosumer”, sum hetta hugtakið eitur á enskum. Eitt hóskandi føroyskt heiti er ein “elfelagi” – tað er ein, sum samstarvar við elveitaran um bæði framleiðslu og nýtslu.
Nýggja skipanin er í fyrstu atløgu ætlað teimum, sum hava hug at framleiða elorku við sólpanelum, smáum vindmyllum ella smáum vatnorkuverkum, ið hava ein mátt á í mesta lagi 11 kW. Av hesum trimum framleiðlsuháttum ber til at brúka sólpanel til at framleiða beinleiðis til egna nýtslu, og yvirskotsframleiðslan frá sólpanelum kann síðani seljast inn á elnetið hjá SEV. Smáar vindmyllur og smá vatnorkuverk skulu bindast beinleiðis í netið hjá SEV.
- SEV bjóðar kundunum hendan møguleikan, sum kann spara tí einstaka húsarhaldinum pengar, tí kundin fær høvið at framleiða til egna nýtslu við sólpanelum, eins og hann kann selja elorku inn á netið hjá SEV. Harumframt er kundin við hesi skipanini virkin í orkuskiftinum í Føroyum, sigur Hákun Djurhuus, stjóri í SEV.
Hann vísir á, at gott samstarv og samspæl við kundarnar eru ein týðandi táttur í arbeiðinum at gera Føroyar grønar á landi í 2030.
- Kundarnir verða á henda hátt bodnir við í arbeiðið á grønu kósini, og tað skuldi eisini økt um ognarkensluna í orkuskiftinum at gera Føroyar grønar í 2030. Øll eiga SEV, har vit altíð hava lyft í felag, og vit ynskja eisini, at øll hava hug at fylkjast á grønu kósini, staðfestir Hákun Djurhuus, stjóri í SEV.
SEV skjeyt fyri einum góðum ári síðani upp at broyta treytirnar fyri at binda í elnetið, so at kundarnir kunnu útvega sær smáverk. SEV og orkumyndugleikin, Orka á Umhvørvisstovuni, hava síðani miðvíst arbeitt við málinum, og nú eru prísir og treytir fyri smáverk endaliga staðfest. Prísirnir síggjast niðanfyri.
Tey, sum ætla at gerast “elfelagar”, skulu útvega sær eitt elverk, sum í mesta lagi hevur ein mátt á 11 kW. “Elfelagin” skal harumframt seta seg í samband við ein góðkendan elinnleggjara, ið vegna “elfelagan” søkir SEV um loyvi at binda verkið í elnetið, og sum samstundis fær til vega eitt framleiðsluloyvi frá Umhvørvisstovuni. Elinnleggjarar avgreiða hesi viðurskifti eftir somu skipan við SEV, sum teir avgreiða allar aðrar íbindingar í elnetið.
- Í hesum sambandi eru vit serliga spent upp á sólorku, har royndir longu eru gjørdar við sólpanelum í Føroyum. Nú meta vit, at tíðin er búgvin, at vit fáa sólorkuna at gera veruligan mun serliga um summarið, tá mest verður brúkt av olju, tí vanliga er lítið av vatni og vindi hetta tíðarskeiðið, sigur Hákun Djurhuus, stjóri í SEV.
Í roynd og veru ber til at søkja um loyvi at knýta onnur sløg av framleiðslueindum upp í skipanina, sum lúka støddarkrøvini á 11 kW, um hesar framleiðlsueindir annars lúka allar tekniskar treytir – eitt dømi kann vera eitt lítið biogassverk. Tað ber eisini til at søkja um loyvi til elverk størri enn 11 kW, men tá eru krøvini tey somu sum til stóru elverkini hjá SEV.
Prísir fyri keyp av elorku frá smáverkum
Sólpanel 0,75 kr/kWt uttan MVG íbinding innan fyri málaran (á kunda síðuni)
Vindmyllur 0,35 kr/kWt uttan MVG íbinding uttan fyri málaran (á SEV síðuni)
Vatnturbinur 0,50 kr/kWt uttan MVG íbinding uttan fyri málaran (á SEV síðuni)


text:
Helgi endurvann meistaraheitið fyri telvarar úr smátjóðum í Evropa í stórum stíli. Endaliga úrslitið var, at Helgi fekk 8½ stig av níggju í Small Nations kappingini í Klaksvík.
Í seinasta umfari í dag samdust Helgi og stórmeistarin Igor Efimov úr Monako um remis eftir nakrar fáar leikir. Helgi kundi ekkaleysur lagt meira fyri í royndini at fáa níggjunda sigurin í eitt koyr og sostatt vinna kappingina við fullum stigatali, tí sama hvussu gekst í dag, hevði hann longu vunnið kappingina. Men føroyski stórmeistarin tóktist nøgdur við remis í dag.
Stórmeistaratelving
Helgi var stórfavorittur at vinna kappingina við sínum høga styrkitali, men kortini var avrik hansara ógvuliga sannførandi – bæði úrslitini og sjálv telvingin. Holl fyrireiking við struktureraðum spæluppleggum var aftur grundarlagið undir góðu úrslitunum, men kanska hómaðist eisini heldur spískari broddur í sjálvari telvingini, soleiðis at talv, sum kundu endað jøvn, nú vórðu vunnin.
Tað, sum serliga eyðkennir telvingina hjá Helga, er tryggleikin. Grov mistøk koma næstan ikki fyri. Hann heldur javnvágina, og verður sjáldan tikin av fótum. Av tí sama er langt millum tapini. Helgi var ósigraður á 1. borði á føroyska landsliðnum í sterku EM-kappingini í fjør heyst, hóast vit møttu so sterkum liðum sum Spania og Noreg. Í báðum hesum dystum telvaði Helgi remis. Hann var eisini ósigraður í Small Nations kappingini fyri landslið í fjør heyst og í FM-kappingini á páskum.
Helgi forvinnur eini tíggju ratingstig fyri úrslitið, og fer tí helst at tátta í eini 2560, tá nýggju tølini koma út. So høgt hevur styrkitalið hjá Helga ikki verið fyrr.
Olaf tapti
Hin føroyski luttakarin, Olaf Berg, tapti í seinasta umfari í dag fyri Fred Berend úr Luksemburg. Avrikið hjá Olafi var á einari leið, men sveiggini vóru í so nógv, og hann stendur til at missa eini tíggju ratingstig eftir kappingina.
Olaf kann kortini fegnast um, at hann var sum tann einasti mentur at koppa stórmeistaranum Igor Efimov.
Endaliga støðan í Small Nations 2018:
1 GM Helgi Dam Ziska 2549 (Føroyar) 8½
2 GM Igor Efimov 2407 (Monako) 7
3 IM Fred Berend 2357 (Luksemburg) 6½
4 IM Aloma Vidal 2440 (Andorra) 6
5 Paris Kleridis 2183 (Kýpros) 4½
6 Olaf Berg 2235 (Føroyar) 4
7 Krysztof Belzo 2103 (Jersey) 2½
8 Peter Kirby 1985 (Guernsey) 2
9 Stelios Theocharous 2099 (Kýpros) 2
10 Renato Frick 2062 (Liktinstein) 2
Fleiri myndir av kappingini, klikk her: “Small Nations Chess í Klaksvík”
Kelda: Talvsambandið
SáH


text:
Nuuk
Nuuk (Danska navnið er Godthåb. Fyrr eisini skrivað: Nûk) er høvuðsstaður í Grønlandi og hevur umleið 16 túsund íbúgvar (í 2014). Tilsamans búgva 22.673 fólk í høvuðsstaðarkommununi Sermersooq. Eins og allir grønlendskir býir liggur Nuuk fram við sjónum. Nuuk er størsti býur í Grønlandi og høvuðsstaður landsins. Her eru landsstýrisskrivstovurnar og fyrisitingin, og her kemur Landstingið saman. Nuuk er nútíðarbýur í menning. Nógv fólk flytur av bygd til býin og vónar at fáa lut í vælferðini.
Norski presturin, Hans Egede, grundaði býin í 1728. Bert 50 ár seinni var íbúgvaratalið rokkið upp um 1000. Nuuk hevur bæði flogvøll og tyrlupall. Flogvøllurin liggur bert eitt sindur uttan fyri býin, á einum øki, har heimsins elstu fjøll standa. Hildið verður, at tey ery meira enn 3500 milliónir ára gomul. Tann gamli býarparturin er niðri við sjógvin. Her eru fleiri gomul, vøkur hús, og í einum teirra Forngripasavn Grønlands innivist. Á savninum fæst ein góð mynd av, hvussu tey baldust í forðum í hesum ísbarda landinum. Skamt frá teimum gomlu húsunum stendur standmynd av Hans Egede. Hann lítur oman yvir ta gomlu bygdina, har hann kendi hvørja steinpirru í túnunum. Hann varnast eisini alt tað nýggja, ið bygt verður millum dag og ár.
Her eru bankar, útvarp, skrivstovur, kirkjur, kykmyndahallir, grillbarrir, gistingarhús, steikarhús, sjúkrahús og handlar. Nógvastaðni í býnum síggjast stórir kranar, ið nýttir verða í stórhúsabyggingini. Nuuk er í støðugum vøkstri. Vøksturin er bráðari, enn nakar hevði gjøtlað um fyri einum 20 árum síðani. Tað er drúgført at ganga úr enda í enda á býnum. Ávegis gjøgnum býin síggjast mong sera vøkur sethús og fleiri stór raðhús. Í so mongum er Nuuk líkur einum lítlum stórbýi. Og hann hevur sum allir aðrir stórbýir sínar ringu og góðu síður.
Tey flestu, tú hittir ella sært í býnum, eru grønlendingar. Men har er hópur av dønum og øðrum, ið hagar er komin at leita sær arbeiði.
Vinabýir[rætta | rætta wikitekst]
- Cuxhaven, Týskland
- Aalborg, Danmark
- Vantaa, Finnland
- Barrow, Alaska, USA
- Askim, Noreg
- Changchun, Kina
- Huddinge, Svøríki
- Illoqqortoormiut, Grønland
- Lyngby-Tårbæk, Danmark
- Pangnirtung, Kanada
- Seyðisfjörður, Ísland
- Amasya, Turkaland


text:
Nú skrivar danska avísin Politiken um eina dansk-grønlendska avtalu, um at tekna sjókort í Grønlandi. Orsøkin til at blaðið varpar ljós á hetta at síggja til ótýdliga kolonievni er, at nú er avtalaða arbeiðið steðgað.
- Tað er ein skandala, sigur danska avísin.
Men er kollsiglda sjókortaavtalan ein skandala í Grønlandi, so er hon eins stór í Føroyum. Tí málið at tekna okkara egna øki á klótuni er aldri yvirtikið og komið á føroyskar hendur, so tú kanst fara inn á ein navnsnevndan stovn at fáa nýggjasta kort í hondina, ella bara til pynt á vegginum.
Alt tað eg veit, hevur eingin politikari sýnt tí áhuga. Heldur ikki landstýrismáðurin við ábyrgd fyri Føroyakortinum, sum eg bjóðaði uppá besøk við skrivstovustjóra á heysti í 2012, tá tveir metrar vórðu kliptir av okkara hægsta fjalli.
Tí er støðan í Føroyum enn soleiðis, at hvørja ferð ein almennur upplýsingarstovnur vil prenta eitt ókommersielt kort av okkara egna landi í okkara egnu bókum á okkara egna máli í okkara egna skúla, tá mugu vit søkja Geodatastyrelsen um loyvi, og betala teimum avgjald fyri kort, sum ikki eru dagførd. Tey búgva forrestin á Rentemestervej.
Í so máta eru vit verri stødd enn ein donsk kommuna, sum altíð kann lýsa egið økið í 3D og tað dagført.
Tí var tað fantastiskt at ein einstaklingur herfyri sjálvur teknaði eitt Føroyakort í egnari hond. Eingin annar gjørdi tað. Og politikararnir reagera ikki. Livst, so spyrst!


text:
- Kríggj er forferdiligt, sigur pápin við dóttrina í biograftúninum, og spyr óttafullur, hvar hon fer. Hon svarar kyrrandi, og gongur um Tinghúshornið longur oman í miðbýin við vinkonunum. - Bara róligur!
Tað er hóskvøld og Dunkirk hevur verið frumsýndur fyri nærum fullsettari høll í Havnar Bio. Nógvir pápar og hálvaksnir synir. Øll eru ávirkað.
Helst er hetta fyrsti filmur hjá bretska Christoper Nolan (f.1970), ið er faktuellur og heldur seg til góðkendu søgubøkurnar, men konstruerar veruleikan strikt úr bretskum sjónarhorni. Heilt nágreiniliga av sandstrondini í Dunkirk summarið í 1940, tá týskurin stendur til at vinna Bretland, og síðan leggja allan heimin undir seg, sum sagt verður í orðkarga og kollektiva krígsfilminum, ið er tikin við IMAX útgerð á sanna staðnum, Dunkirk.
Vit eru millum kroystar bretar, har tap og rýming eru skrivað í forbannaða fremmandasandin, meðan heimlandið dagar hinumegin sundið. Ein krígsklaustrofobisk søga av veruliga hermótinum, sum í sterkum filmsekvensum, sum tá eru bestir, eru uttan orð, lýsa kríggj og leitan eftir hetjum. Hetta er hansara finest hour. Skift verður millum frámerkt støð sum molan, flogfør, skip og bátar, og tíðarløg sum viku, dag og tíma. Ein catchy stílur hjá Nolan at gera turrisligar søgubøkur livandi afturvið dukandi tónleikinum hjá týska Hans Zimmer (f.1957), ið er sum eitt klokkuverk, ið kann fara í luftina hvørja løtu.
Ikki fyrr enn í endanum hoyra vit krígsmasokistin Churchill reypa um their finest hour. Men tá er tað ungi hermaðurin, ið hevur borið okkum gjøgnum søguna, sum í Saving Private Ryan, ið situr í tokinum og lesur orðini upp úr avísini.
Eru teir hetjur, bretarnir? Tað halda teir ikki sjálvir og tora ikki út millum fólk. Men greitt er, at Nolan gevur júst fólkinum allan heiðurin fyri Dynamo-bjargingina, at føra hermenninar heim aftur um Ermarsund. Av hesum stendur Mark Rylance (f.1960) sterkastur.
Fyrr hava krígsfilmar roynt at vísa báðar stríðandi síðurnar. Men tá vit einaferð fáa høvi at síggja fíggindan í hesum bretska filmi, er hann uttan fokus. Men hann er har, beint fyri okkum, djevulskt demoniski Dunkirktýskurin í 1940. Ein sterk Nolan-visualisering, sum lyftir skjótt 80 ára gomlu hendingina inn í nútíðarsamfelagið, har fíggindin er uttan andlit, men tó altíð sigst vera okkara millum.
Einki kríggj, sum er lýst í einum Nolan-filmi, verður gloymt. Tað setir seg í merg og bein. Tað er hansar styrki, serliga drúgvu orðaleysu partarnir, ið vísa, at henda sjangran, krígsfilmurin, er ikki skotin av verðini.
Tí er biografurin enn dagsins tempul at uppliva eina kompleksa søgu. Ikki tí, IMAX og 70 mm hevði gjørt upplivingina enn sterkari. Men tað kemur kanska.
Giti, at Dunkirk hjá Nolan fær onkra Oscarvirðisløn. Til dømis fyri ljóð, tónleik, klipping, art direction og bestu mannligu hjáleiklutir, antin Mark Rylance ella Kenneth Branagh.
This was their finest hour!